Tak jawab tuduhan, tapi PM baharu saman MP Kuala Terengganu pula

Tatkala pemimpin rakyat bertungkus lumus membantu mangsa banjir, terutama di negeri Pantai Timur sekarang ini, Perdana Menteri baharu Malaysia Datuk Seri Anwar Ibrahim masih sibuk mengeluarkan saman sana sini.

Terbaharu, Anwar dilaporkan menyaman pula Ahli Parlimen Kuala Terengganu (Perikatan Nasional-PAS), Datuk Ahmad Amzad Hashim atas dakwaan kononnya mengeluarkan kenyataan berbaur fitnah berhubung penerimaan gaji ketika menjadi penasihat ekonomi Selangor.

Tindakan Pengerusi Pakatan Harapan (PH) itu bertepatan dengan kenyataan Ketua Penerangan Bersatu Datuk Wan Saiful Wan Jan semalam bahawa Anwar kini menggunakan saluran guaman bagi melenyapkan semua kritikan terhadapnya.

“Saya juga ambil perhatian bahawa Anwar telah mengugut tindakan sama terhadap Datuk Ahmad Amzad Hashim (ahli Parlimen Kuala Terengganu).

“Dalam kapasiti sebagai Perdana Menteri, Anwar seharusnya berani dan bersedia menjelaskan persoalan-persoalan yang ditimbulkan. Bukan mengugut tindakan guaman bagi melenyapkan semua kritikan,” kata Wan Saiful mengulas saman dibuat Anwar terhadap Pengerusi Perikatan Nasional Tan Sri Muhyiddin Yassin kelmarin.

Bagaimanapun, Wan Saiful turut bertanya sama ada Anwar mahu menyaman bekas ahli Majlis Tertinggi UMNO Datuk Lokman Adam yang membuat kenyataan tidak enak terhadap kewibawaan Anwar dan mengaitkan Perdana Menteri dengan salah laku moral.

“Memandangkan terdapat banyak cerita yg tidak enak terhadap wibawa Anwar, contohnya oleh Lokman Nor Adam dan oleh Agensia Nova dari luar negara, seperti dibangkitkan Ketua Pembangkang, saya harap Anwar akan bertegas mengambil tindakan guaman serupa kepada yang lain-lain juga.

“Dengan berbuat demikian baru lah Anwar boleh dilihat serius mempertahankan nama baiknya dan institusi Perdana Menteri dan bukan berterusan mempergunakan sistem perundangan secara selektif untuk bermain politik atau mengugut pengkritik,” kata Wan Saiful yang turut meletakkan pautan ceramah Lokman Adam ketika PRU-15 lalu.

Menurut laporan Bernama malam ini, Perdana Menteri memfailkan saman terhadap Ahmad Amzad atas dakwaan mengeluarkan kenyataan berbaur fitnah bahawa beliau berbohong menerima gaji RM1 ketika menjadi Penasihat Ekonomi Selangor.

Anwar, 75, selaku plaintif memfailkan saman itu hari ini menerusi Tetuan S N Nair & Partners di Mahkamah Tinggi Kuala Terengganu dengan menamakan Ahmad Amzad sebagai defendan tunggal.

Peguam Datuk S N Nair, yang mewakili Anwar ketika dihubungi Bernama berkata saman itu difailkan pada 3.59 petang tadi.

Dalam pernyataan tuntutan, Pengerusi Pakatan Harapan (PH) itu mendakwa pada 7 Dis lepas, defendan telah membuat beberapa kenyataan kepada sekumpulan pelanggan semasa menjamu selera di sebuah restoran.

Dakwa Presiden PKR itu, kenyataan terbabit telah diterbitkan semula di aplikasi TikTok di bawah nama @nelly3868 pada hari sama (7 Dis) dan mendapat tontonan melebihi 4,980 kali, 62 komen, 116 butang “like”, 18 butang “favourite” dan 50 kali perkongsian serta boleh diakses sehingga kini.


Kes Covid-19 baharu 3,780, Selangor masih catat kes tertinggi

Sebanyak 3,780 kes baharu jangkitan Covid-19 direkodkan hari ini, sedikit penurunan berbanding semalam sebanyak 4,140 kes.

Dalam hantaran di Twitter, Ketua Pengarah Kesihatan Tan Sri Dr Noor Hisham Abdullah menerusi hantaran di laman Twitter berkata dalam tempoh itu, Selangor kekal merekodkan jumlah kes harian tertinggi dengan 1,275 kes diikuti Sarawak (405) dan Kedah (363).

Kelantan merekodkan 357 kes diikuti Kuala Lumpur (342); Johor (224); Pulau Pinang (187); Pahang (159); Melaka (122); Perak (115); Sabah (87); Negeri Sembilan (70); Terengganu (58); Putrajaya dan Labuan masing-masing tujuh kes serta Perlis mencatatkan dua kes.

Tambahan kes baharu itu menjadikan jumlah kes positif keseluruhan di Malaysia kini 470,110 kes.


Kerajaan lulus RM10 juta untuk ATM beli aset hadapi banjir: Mat Hasan

Kerajaan meluluskan peruntukan sekali beri sebanyak RM10 juta kepada Angkatan Tentera Malaysia (ATM) bagi pembelian aset dan persediaan menghadapi kejadian banjir pada masa akan datang.

Menteri Pertahanan Datuk Seri Mohamad Hasan berkata peruntukan tersebut diluluskan pada mesyuarat pasca-Kabinet semalam, menurut laporan Bernama.

Beliau berkata antara aset bakal dibeli adalah bot getah yang boleh memudahkan usaha menyelamat mangsa banjir terperangkap terutamanya di kawasan cetek dan lori tujuh tan.

“Sekarang ini ATM menggunakan bot tempur dan kita memerlukan bot getah yang digunakan komando dan Jabatan Bomba dan Penyelamat Malaysia.

“Ini adalah persediaan untuk kita menghadapi ancaman bukan tradisi dan melengkapkan aset dalam memberi bantuan menyelamat dalam situasi seperti ini (banjir),” katanya pada sidang media selepas melawat mangsa banjir di pusat pemindahan sementara (PPS) di Sekolah Kebangsaan Temenggong Abdul Rahman di sini, hari ini.

Mohamad berkata pandangan daripada pihak berkaitan termasuk ATM akan diambil kira bagi mengenal pasti keperluan pembelian aset menghadapi banjir dan penempatan aset di beberapa negeri sering menghadapi banjir seperti Johor, Pahang, Terengganu, Kelantan dan Negeri Sembilan.

Beliau berkata sebanyak 1,500 anggota tentera dikerah bagi membantu mangsa banjir di Johor melibatkan aset sebanyak 28 bot, lapan lori dan 25 trak termasuk pasukan Kor Perubatan ATM, Kor Jurutera Diraja ATM dan bahagian teknikal.

Susulan kejadian banjir teruk di Johor, pihaknya turut menghantar anggota tentera laut buat pertama kali bagi membantu mangsa banjir bersama agensi kerajaan lain, katanya.

Sementara itu, dalam perkembangan lain, Mohamad berkata pembinaan jambatan bailey di jalan utama ke Felda Selancar, Rompin, Pahang, akan disiapkan dalam tempoh terdekat.

“Sekarang ini (jambatan) akan dipasang dan kor jurutera ATM bersedia membantu Jabatan Kerja Raya, dalam sehari dua boleh siap,” katanya.

Pada 1 Mac lepas, Timbalan Perdana Menteri Datuk Seri Dr Ahmad Zahid Hamidi mengumumkan pembinaan jambatan bailey di jalan utama Felda Selancar, Rompin yang runtuh akibat limpahan air deras ekoran hujan lebat.

ATM, peruntukan one off, banjir, jambatan bailey, Segamat, Mohamad


Kadar faedah kekal: BNM

Bank Negara Malaysia (BNM) membuat keputusan mengejutkan hari ini (Khamis, 19 Januari 2023) apabila mengekalkan kadar dasar semalaman (OPR) pada 2.75 peratus selepas empat kenaikan berturut-turut sebelum ini.

Berikutan pengekalan itu, jajaran kadar tertinggi dan terendah koridor bagi OPR turut dikekalkan masing-masing kepada 3.00 peratus dan 2.50 peratus.

Terdahulu, ramai penganalisis ekonomi dan kewangan menjangkakan OPR akan dinaikkan lagi tahun ini.

“Keputusan OPR ini membolehkan Jawatankuasa Dasar Monetari (MPC) menilai kesan pelarasan OPR secara kumulatif memandangkan kesan sela masa dasar monetari terhadap ekonomi.

“Pada tahap OPR semasa, pendirian dasar monetari kekal akomodatif dan menyokong pertumbuhan ekonomi. Langkah seterusnya untuk mengembalikan tahap akomodasi dasar monetari ke tahap yang wajar akan ditentukan oleh keadaan yang berubah-ubah dan kesannya terhadap prospek inflasi dan pertumbuhan dalam negeri.

“MPC akan terus menetapkan dasar monetari yang mengimbangi risiko inflasi dalam negeri dan pertumbuhan yang mampan,” katanya BNM dalam satu kenyataan.

Menurut BNM risiko pertumbuhan ekonomi dalam negeri menjadi perlahan berpunca daripada pertumbuhan global yang lebih lemah daripada jangkaan, aktiviti penghindaran risiko yang lebih tinggi dalam pasaran kewangan global berikutan dasar monetari yang semakin ketat secara lebih agresif di ekonomi utama, konflik geopolitik yang semakin meruncing serta gangguan ketara pada rantaian bekalan yang kembali wujud.

“Inflasi keseluruhan pada tempoh Januari hingga November 2022 berpurata sebanyak 3.4 peratus. Seperti yang diunjurkan, inflasi keseluruhan mencapai tahap tertinggi pada suku ketiga tahun 2022, manakala purata inflasi asas, seperti yang diukur oleh inflasi teras, adalah sebanyak 2.9 peratus hingga bulan November 2022.

“Bagi keseluruhan 2023, inflasi keseluruhan dan inflasi teras dijangka sederhana namun kekal pada tahap yang tinggi berikutan tekanan permintaan dan kos yang berlarutan,” katanya.

Bank pusat itu menjelaskan, ekonomi global terus terjejas akibat tekanan kos yang kekal tinggi, kadar faedah yang lebih tinggi serta gangguan berkaitan Covid-19 di China.

Katanya, kesan faktor-faktor ini melebihi kesan sokongan daripada keadaan pasaran pekerja yang positif serta pembukaan semula sepenuhnya ekonomi dan sempadan antarabangsa.

“Inflasi keseluruhan menurun sedikit daripada paras tinggi sejak beberapa bulan kebelakangan ini. Bagaimanapun, inflasi teras terus kekal melebihi purata yang pernah dicatatkan sebelum ini.

“Bagi menguruskan tekanan inflasi, bank-bank pusat dijangka terus menaikkan kadar faedah, meskipun pada kadar yang lebih perlahan. Tindakan ini akan menyebabkan prospek pertumbuhan global terus menghadapi rintangan.

“Namun begitu, pertumbuhan di China dijangka bertambah baik apabila gelombang semasa Covid-19 di negara itu reda,” katanya.


MP Warisan dakwa tak tahu surat bekas AG kepada kerajaan Sulu

Ahli Parlimen (MP) Warisan mendakwa mereka tidak mengetahui surat yang dihantar oleh bekas Peguam Negara Tan Sri Tommy Thomas kepada kepada peguam keturunan Sulu.

Tommy menghantar surat kepada peguam Sulu pada 19 september 2019 sewaktu menjadi Peguam Negara ketika era pentadbiran kerajaan Pakatan Harapan (PH) yang memberi implikasi besar kepada negara, ia juga dikaitkan dengan rampasan dua aset Petronas yang berlaku di Luxembourg baru-baru ini.

Dua MP Warisan, Datuk Azis Jamman (Sepanggar) dan Isnaraissah Munirah Majilis (Kota Belud) mendakwa mereka tidak mengetahui berhubung surat tersebut dan mempersoalkan sama ada ia mendapat kebenaran Kabinet semasa dihantar kepada peguam kerajaan Sulu tersebut.

“Malah surat daripada Tommy Thomas sebelum ini, kami tidak tahu dan dimaklumkan berhubung surat tersebut.

“Kami terkejut mengetahui ada surat yang dihantar bekas Peguam Negara berhubung isu ini,” kata Azis dalam sidang media hari ini.

Munirah juga mempersoalkan sama ada surat yang dikeluarkan Tommy tersebut dirujuk terlebih dahulu kepada Kabinet untuk dibincangkan sebelum dihantar kepada pihak Sulu.

“Kami juga ingin bertanya sama ada surat yang dia (Tommy) keluarkan itu mendapat mandat daripada Kabinet? Adakah dia melalui Kabinet? Adakah Kabinet mengetahuinya?” kata Munirah dalam sidang media sama.

Terdahulu, Dewan Rakyat hari ini menolak usul bagi membincangkan isu rampasan aset Petronas di luar negara oleh waris kesultanan Sulu.

Speaker Dewan Rakyat Tan Sri Azhar Azizan Harun semasa membuat keputusan tersebut berkata usul tersebut disebabkan undang-undang subjudis menghalang dewan daripada membahaskan perkara itu.

Susulan itu, Dewan Rakyat menjadi hangat apabila menolak tersebut sehingga menimbulkan kemarahan MP dari Sabah kerana keputusan tersebut.

“Kenapa kita minta untuk dibahaskan kerana kebetulan ada Menteri Luar duduk dalam dewan.

“Jadi kita ingin tanya kepada menteri luar, kalau kita sentiasa mempengerusikan mesyuarat-mesyuarat di peringkat antarabangsa khususnya kenapa tidak meletakkan satu item di dalam agenda di dalam mesyuarat itu mendesak kerajaan Filipina menggugurkan tuntutan mereka terhadap Malaysia berhubung Sabah,” kata Azis yang tidak berpuas hati selepas Dewan Rakyat menolak usul tersebut hari ini.

Terbaharu waris Kesultanan Sulu berjaya membawa tuntutan tersebut ke peringkat antarabangsa. Pada 28 Februari lalu, penimbang tara Sepanyol, Dr Gondoza Stampa mengarahkan Malaysia membayar pampasan AS$14.92 bilion (RM62.59 bilion) kepada waris Sultan Sulu.

Pada 11 Julai lalu, peguam pihak Sulu dilaporkan merampas aset Petronas yang didaftarkan di Luxembourg, iaitu Petronas Azerbaijan (Shah Deniz) dan Petronas South Caucasus, dengan nilai dilaporkan mencecah lebih AS$2 bilion (RM8.8 bilion).


Tambang naik, syarikat e-hailing dipanggil beri penjelasan

Kementerian Pengangkutan sedang meneliti dan berbincang dengan syarikat perkhidmatan e-hailing berhubung aduan serta rungutan orang ramai mengenai kenaikan kadar tambang yang dikatakan semakin mahal sehingga membebankan pengguna.

Menteri Pengangkutan Datuk Seri Dr Wee Ka Siong berkata pihaknya telah mengarahkan pengurusan tertinggi memanggil syarikat terbabit untuk memberi penjelasan segera berhubung perkara itu, menurut laporan Bernama.

“Kalau dikatakan RM20 jadi RM70 dalam keadaan sekarang ia dilihat membebankan rakyat, jadi saya rasa sebagai penggubal dasar, kita akan melihat sama ada mana-mana pihak mengambil kesempatan untuk mencari keuntungan.

“Saya juga telah minta Agensi Pengangkutan Awam Darat tengok balik, minta syarikat terangkan dan bagi penjelasan apa sebenarnya berlaku, saya jangka dalam sehari dua syarikat patut terangkan barulah kita boleh lihat dari segi apa patut kita buat sama ada galakkan saingan lebih banyak,” katanya kepada pemberita selepas meninjau keadaan lif dan eskalator di stesen LRT Ampang Park hari ini.

Beliau juga berkata kementerian itu tidak akan berkompromi dengan mana-mana syarikat yang dikesan cuba mengambil kesempatan untuk mencari keuntungan dengan meningkatkan harga atau memanipulasi kadar tambang e-hailing.

Tambang perkhidmatan itu dilaporkan meningkat hingga 400 peratus pada waktu puncak sehingga mencetuskan rasa tidak puas hati pengguna dan beberapa pihak lain kerana disifatkan tidak masuk akal sekali gus menggesa campur tangan kerajaan.


383 kes baharu, empat kematian

Jumlah jangkitan baharu Covid-19 di seluruh negara dalam tempoh 24 jam semalam (Khamis, 12 Januari 2022) meningkat semula kepada 383 kes, berbanding 367 yang direkodkan pada Rabu dan 380 (Selasa).

Menurut data laman sesawang Github Kementerian Kesihatan (KKM) yang dikemas kini tengah malam tadi, jangkitan semalam turut melibatkan 30 kanak-kanak, turun semula berbanding 43 kes pada Rabu.

Ia membabitkan 12 kes kanak-kanak berusia 0 hingga empat tahun, dan lima hingga 11 tahun (18 kes), lapor KKM.

Daripada jumlah jangkitan baharu semalam, 256 kes melibatkan individu yang telah menerima suntikan vaksin dos penggalak, diikuti 74 (individu yang lengkap divaksinasi); dua kes melibatkan individu belum lengkap divaksinasi; dan 51 kes (individu tidak divaksinasi).

Data KKMNOW pula menunjukkan jumlah terbaharu itu menjadikan kumulatif positif sejak 25 Januari 2020 sebanyak 5,031,826 dengan 4,983,795 pesakit telah sembuh, termasuk 625 yang pulih semalam.

KKM juga memaklumkan sehingga semalam 11,126 kes masih aktif, turun berbanding 11,372 yang dilaporkan pada Rabu, manakala 10,611 pesakit masih menjalani kuarantin di rumah, berbanding 10,846 pada Rabu. Tiada pesakit yang ditempatkan di PKRC.

Menurut KKM, jumlah pesakit yang menerima rawatan di hospital turun lagi kepada 495 kes, berbanding 502 yang dicatat pada Rabu.

Seramai 20 pesakit dimasukkan ke unit rawatan rapi, turun berbanding 24 yang dicatat pada Rabu, dengan lapan daripadanya memerlukan alat bantuan pernafasan (12 pada Selasa).

Berikut adalah pecahan kes baharu semalam mengikut negeri dan wilayah, serta kumulatif kes positif:

Sementara itu empat lagi pesakit meninggal dunia akibat komplikasi Covid-19 dalam tempoh 24 jam semalam, termasuk dua kes kematian di luar fasiliti kesihatan atau ‘brought in death’ (BID).

Semua kematian itu direkodkan di Johor (BID), Kedah, Perak (BID) dan Selangor.

Jumlah itu menjadikan kumulatif kematian sejak 17 Mac 2020 di seluruh negara bertambah menjadi 36,905 mangsa, termasuk 7,861 kes BID.


Calon KM Melaka pertahan projek tambak laut, beri pulangan besar

Salah seorang calon Ketua Menteri Melaka, Datuk Seri Ab Rauf Yusoh mempertahankan projek tambak laut di Melaka kerana ia memberi pulangan yang besar kepada kerajaan negeri itu.

Rauf yang juga calon Dewan Undangan Negeri (DUN) Tanjung Bidara enggan melayan keluhan para nelayan yang menolak projek tambak laut besar-besaran di Melaka, sebaliknya menegaskan projek tersebut berjaya menarik pelabur ke Melaka dan menjana pendapatan kepada orang ramai.

“Jadi, dengan adanya tambah nilai penambakan laut ini, banyak pelabur yang datang untuk melabur dalam industri perhotelan, dalam bentuk perindustrian dan ia telah memberikan pulangan yang baik kepada kerajaan negeri,” katanya dipetik dalam laporan Malaysiakini hari ini.

Berhubung keluhan para nelayan, Rauf berkata mereka masih boleh meneruskan kehidupan seperti biasa kerana laut di pesisir Melaka luas dan boleh mencari hasil seperti biasa.

“Tetapi nelayan boleh lagi meneruskan kehidupan sebagai nelayan kerana laut tu luas, bukan sahaja di dalam kawasan ditambak ini.

“Walaupun ada kesan, tetapi kerajaan negeri akan memberikan perlindungan untuk mereka ini supaya pembangunan itu boleh dimajukan dan pendapatan mereka tidak terjejas,” katanya lagi.

Jelasnya lagi, isu tambak laut tersebut dirancang kerajaan terdahulu dan bukan hanya semasa era kerajaan Barisan Nasional (BN) memerintah.

“Saya nak menjawab soalan ni supaya kita lebih terbuka. Isu tambak laut ini bukan zaman kita (BN) yang tempoh 19 bulan ni.

“Tambak laut ni dah berlaku sejak 20 tahun terdahulu oleh perancangan yang dibuat oleh kerajaan negeri bagi menjadikan kawasan koridor tambakan ini sebahagian daripada sumber ekonomi negeri untuk tarik pelabur di kawasan-kawasan yang berpotensi untuk dimajukan,” katanya lagi.

Terdahulu, isu pasir menjadi panas selepas seorang bekas Ahli Dewan Undangan Negeri (ADUN) UMNO, Datuk Seri Idris Haron mendakwa terdapat pemimpin UMNO di Melaka membolot projek ekonomi dan menipu kerajaan Persekutuan berkaitan royalti pasir.

Idris memberi alasan terpaksa menarik sokongan terhadap Kerajaan Negeri Melaka untuk menyelamatkan UMNO daripada ditolak oleh rakyat pada Pilihan Raya Umum (PRU) akan datang.

“Kalau UMNO terus mempunyai pemimpin-pemimpin seperti yang ada pada hari ini, rakusnya diibaratkan makan tangan kanan dan kiri, suap ke mulut sambil mata menjeling lagi makanan lain di atas meja, yakni projek-projek ekonomi di negeri Melaka.

“Ribuan meter kubik pasir yang ditambak dari tengah laut dibawa ke sini tapi diisytihar dengan jumlah yang rendah, menipu kerajaan Persekutuan dalam bentuk royalti. Semuanya berlaku dengan jelas. Ini penipuan yang akan menyebabkan UMNO ditolak mentah-mentah dalam PRU akan datang. Saya percaya dan yakin rakyat menyedari hakikat ini,” katanya sebelum ini.

Idris juga bersama tiga bekas ADUN lagi menarik sokongan terhadap KM, Datuk Seri Sulaiman Md Ali sehingga terjatuhnya kerajaan Melaka dipimpin UMNO.


Bersatu bidas tindakan terhadap 4 ADUN Pulau Pinang, dakwa bermotif politik

Bersatu mendakwa keputusan meluluskan usul pengisytiharaan kekosongan empat kerusi yang diwakili Ahli Dewan Undangan Negeri (ADUN) di Pulau Pinang semalam bermotif bermotif politik dan salah guna kuasa.

DUN Pulau Pinang yang dikuasai kerajaan DAP semalam meluluskan usul terhadap empat ADUN Bersatu walaupun dua wakil rakyatnya tidak keluar melompat parti.

“Bersatu mengambil pendirian bahawa tindakan Dewan Undangan Negeri (DUN) Pulau Pinang menggunakan Artikel 14A Perlembagaan Pulau Pinang untuk meluluskan usul mengosongkan kerusi empat ADUN iaitu YB Khalid Mahtab Ishaq (Bertam), YB Zulkifli Ibrahim (Sungai Acheh), YB Dr. Afif Bahardin (Seberang Jaya) dan YB Zolkifly Lazim (Teluk Bahang) adalah satu penyalahgunaan kuasa dan jelas bermotif politik.

“Ini terutamanya yang melibatkan dua ADUN Bersatu iaitu YB Khalid Mahtab Ishaq dan YB Zolkifly Lazim, yang tidak pernah melakukan apa-apa perkara yang boleh menyebabkan kerusi mereka perlu dikosongkan dibawah Artikel 14A,” kata Setiausaha Agungnya, Datuk Seri Hamzah Zainuddin.

Hamzah menegaskan dua daripada empat ADUN tersebut iaitu Khalid Mahtab dan Zolkifly tidak pernah melompat atau keluar parti tersebut, justeru mempertikai keputusan dibuat oleh DUN Pulau Pinang sebagai tidak sah.

“Kedua-dua YB ADUN BERSATU in tidak pernah pada bila-bila masa meletak iawatan atau dipecat daripada parti BERSATU atau telah menvertai parti politik lain. Mereka kekal sebagai ahli BERSATU sehingga kini.

“Tindakan DUN Pulau Pinang bukan sahaja jelas satu penyalahgunaan kuasa, malah pada hakikatnya tidak menghormati lunas-lunas demokrasi serta dilihat sebagai sat pencabulan undang-undang.

“Hak demokrasi rakyat dan pengundi telah dinafikan. Ini adalah suatu rampasan kuasa pengundi oleh DUN Pula Pinang dengan berselindung di sebalik undang-undang,” katanya lagi.

Dalam pada itu, Hamzah memberitahu pihaknya juga sudah membuat rayuan di mahkamah berhubung keputusan dibuat DUN Pulau Pinang tersebut.

“Walaupun Bersatu menghormati keputusan Mahkamah Tinggi Pulau Pinang yang menolak permohonan keempat-empat ADUN ini, kami dinasihatkan dan mempercayai bahawa Mahkamah telah terkhilaf dalam menafsirkan pemakaian Artikel 14A ke atas mereka dan Bersatu telah memfailkan rayuan ke Mahkamah Rayuan terhadap keputusan tersebut,” katanya lagi.


Air sungai keruh di Kemensah bukan disebabkan balak, jawab MB Selangor

Keadaan air yang keruh di sepanjang sungai Kemensah dan Taman Melawati bukan disebabkan terdapat aktiviti pembalakkan di dalam hutan lipur berdekatan kawasan tersebut, kata Menteri Besar Selangor Datuk Seri Amirudin Shari.

Terdahulu, tular gambar berlaku pembersihan di atas hutan Kemensah dan penduduk mengeluh berhubung keadaan air keruh di sungai yang dibimbangi berlaku aktiviti pembalakkan di atas bukit Kemensah, namun Amirudin menjelaskan tiada aktiviti pembalakan di kawasan tersebut.

“Ini bukan pembalakkan, tapi tebang dan tinggal oleh Tenaga Nasional Berhadi (TNB) bagi tujuan rentis elektrik bagi pastikan tenaga cukup bagi keperluan Lembah Klang,” katanya membalas hantaran Twitter kepada Agenda Daily.

Amirudin juga berkata kerajaan Selangor sudah melaksanakan moratorium pembalakkan sejak 2005 dan gambar yang tular tersebut bukanlah akibat aktiviti pembalakkan.

“Selangor laksana moratorium pembalakkan sejak 2005. Kalau saudara buat sedikit kajian pembalakan tidak akan buat pemotongan seperti gambar-gambar itu,” katanya lagi.

Terdahulu, Agenda Daily mendedahkan gambar yang dihantar berhubung kawasan hutan yang dibersihkan di atas Bukit Repin, Kemensah. Beberapa laporan penduduk memberitahu tidak terdapat papan tanda projek TNB diletak di kawasan tersebut.

Kemensah dan Taman Melawati merupakan kawasan bersebelahan hutan simpan dan berbukit bukau.

Terdapat penduduk di sini menggunakan bekalan air daripada mata air bukit dan hulu sungai.

Kemensah juga merupakan lokasi terletaknya Permatang Kuartza Genting Klang, sebuah daik kuartza yang melalui sepanjang kawasan timur laut Kuala Lumpur dalam kawasan Bukit Lagong-Kanching-Klang Gates. Berukuran lebih 16 km panjang dan 200m lebar, ia adalah yang terpanjang seumpamanya di dunia.

Pentadbiran Amirudin sebelum ini dibidas berhubung isu penyahwartaan Hutan Simpan Kuala Langat Utara (HSKLU).

Kejadian tanah runtuh dan hakisan tanah juga kerap berlaku di Kemensah, terbaharu pada September lalu kejadian tanah runtuh berlaku di Kemensah Heights.


Polis tembak jatuh 4 dron ketika Hari Kebangsaan di Dataran Merdeka

Polis ‘menembak jatuh’ sekurang-kurangnya empat dron yang diterbangkan secara haram ketika sambutan Hari Kebangsaan 2022 di Dataran Merdeka hari ini (Rabu 31 Ogos).

Pegawai Unit Operasi Dron Bukit Aman Inspektor Muhammad Faiz Shahabudin berkata pemilik dron itu akan disiasat dan tindakan akan diambil terhadap mereka.

“Kami berada di sini (Dataran Merdeka) hari ini untuk memastikan tiada dron persendirian diterbangkan di sekitar kawasan acara.

“Mana-mana dron yang diterbangkan tanpa permit akan ‘ditembak jatuh’ dan tindakan diambil terhadap (pemiliknya) oleh Pihak Berkuasa Penerbangan Awam Malaysia (CAAM),” katanya menurut laporan The Star.

Muhammad Faiz menambah, empat anggota unit itu ditempatkan di sekitar Dataran Merdeka di mana ramai tetamu kenamaan, termasuk Yang diPertuan Agong dan Raja Permaisuri Agong, menghadiri perarakan Hari Kebangsaan.

Pada Isnin (29 Ogos), CAAM berkata langkah mengharamkan dron adalah bagi mengelak sebarang kejadian tidak diingini yang akan melibatkan keselamatan awam atau meningkatkan risiko kemalangan melibatkan pesawat Tentera Udara Diraja Malaysia yang terbang dalam formasi rendah di kawasan itu.

Bertemakan “Keluarga Malaysia Teguh Bersama”, sambutan Hari Kebangsaan kembali bertapak di Dataran Merdeka selepas berehat selama dua tahun.


Pahang dedah 29 nama ‘datuk’, ‘datuk seri’ palsu

Kerajaan negeri Pahang hari ini (18 Januari 2023) mengeluarkan notis Awam menyenaraikan 29 nama individu yang tiada dalam senarai penerima Darjah-Darjah Kebesaran Negeri Pahang Darul Makmur.

Ia susulan kes pemalsuan penerima pingat kebesaran negeri yang membawa gelaran Datuk dan Datuk Seri, sebelum ini.

Notis yang dikeluarkan Setiausaha Kerajaan Negeri Pahang, Datuk Seri Dr Sallehuddin Ishak berkenaan dikongsikan di Facebook rasmi Kerajaan Negeri Pahang.

Difahamkan, setakat ini Kerajaan Negeri hanya mengeluarkan Notis Awam berkenaan dan tiada tindakan lain.

Sebelum ini dua bekas kakitangan Pejabat Setiausaha Kerajaan (SUK) Pahang dihadapkan ke Mahkamah Sesyen di sini, pada 28 Disember tahun lalu, atas pertuduhan mengubahsuai kandungan laman sesawang sistem pengurusan darjah kebesaran dan pingat negeri Pahang tanpa kebenaran, dua tahun lalu.

Kedua-dua lelaki berusia 30 dan 36 tahun itu didakwa tanpa kuasa menggunakan nombor pengenalan mereka untuk memasukkan sejumlah nama individu ke dalam laman sesawang sistem pengurusan darjah kebesaran dan pingat negeri Pahang sebagai penerima pingat Datuk dan Datuk Seri daripada Sultan Pahang sedangkan individu terbabit tidak disenaraikan untuk menerima anugerah berkenaan.

Kedua tertuduh dibenarkan diikat jamin RM5,000 bagi setiap pertuduhan dan kes terbabit akan disebut semula pada 13 Februari depan.


Chegubard saman MB Selangor, dakwa berbohong dalam isu skandal tanah

Datuk Seri Amirudin Shari didakwa berbohong dalam skandal tanah di Selangor, kata aktivis politik Badrul Hisham Shaharin atau lebih dikenali sebagai Chegubard

Chegubard yang membuat pendedahan berhubung skandal tersebut berkata Menteri Besar Selangor itu membuat penjelasan tidak benar mengenai status tanah yang terlibat dalam projek Selangor Maritime Gateway (SMG) yang bernilai RM10 bilion.

Amirudin sebelum ini berkata dana dan hutang syarikat ditanggung sepenuhnya pihak Berjaya Land yang terbabit dengan projek itu namun menurut perjanjian antara syarikat-syarikat terbabit dengan SMG tetapi Chegubard mendedahkan kenyataan tersebut tidak benar.

“Mengikut perenggan 4.1 dan 4.2(A), semua pinjaman yang diambil oleh LLBSB adalah menjadi 45% tanggungan kepada kerajaan negeri.

“Kalau syarikat ini rugi, rakyat Selangor menanggung hutang yang telah diikat dan dipindah janji melalui perenggan 5.1(D) dan 6.3,” katanya pada satu sidang media hari ini.

Badrul yang juga ahli Jawatankuasa Penerangan Bersatu turut menafikan kenyataan Amirudin berhubung status tanah seluas 600 ekar yang dikatakan oleh penyandang menteri besar itu sebagai milik kerajaan negeri.

“Sama ada beliau keliru, tak pandai undang-undang atau sengaja menipu. Mengikut perenggan 6.4, Landasan Lumayan Sdn Bhd kepada Landasan Lumayan Berjaya Sdn Bhd (LLSB), semua tanah diserahkan kepada LLSB tertera kepada perenggan 7.6 dan 8.4.”

Perjanjian itu menurut Badrul mempunyai tandatangan Tan Sri Vincent Tan dan Syed Ali Shahul Hameed, ketua pegawai eksekutif Berjaya Group yang menunjukkan syarikat berkenaan mengawal sepenuhnya projek berkenaan.

Ini sekali gus menafikan dakwaan Amirudin bahawa projek tersebut dikawal oleh kerajaan negeri.

LLSB juga mendapat lesen dan permit mengeluarkan batuan dan pasir di kawasan Sungai Klang yang terbabit dengan SMG.

Amirudin dan Tan mengambil tindakan saman terhadap Menteri Besar Kedah, Datuk Seri Muhammad Sanusi Md Nor berhubung kenyataan beliau mengenai projek itu.

Dalam pada itu, Badrul berkata dia akan menghantar surat tuntutan kepada Amirudin.

Amirudin dalam sidang akhbar semalam mendakwa Badrul “boleh dibeli” dan “tiada kredibiliti”.

“Maka atas penyelewengan fakta ke atas saya, selewat-lewatnya petang ini dan esok pagi, saya akan memulakan tindakan saman ke atas penyandang menteri besar Selangor.

“Dia harus menarik semula fitnah, kedua minta maaf atau bertemu saya di mahkamah,” katanya.


Mangsa banjir di empat negeri kini 12,000 ditempatkan di PPS

Seramai 12,090 mangsa banjir di empat negeri terjejas dengan bencana itu kini ditempatkan di 84 pusat pemindahan sementara setakat 8 pagi ini.

Mangsa banjir paling ramai dipindahkan ke PPS terkini adalah di Sabah.

Di SABAH, Sekretariat Jawatankuasa Pengurusan Bencana Negeri (JPBN) memaklumkan jumlah mangsa di negeri itu meningkat kepada 6,843 orang daripada 2,412 keluarga dan semuanya ditempatkan di 29 PPS di lima daerah, berbanding 6,394 mangsa daripada 2,281 keluarga malam tadi.

Mangsa banjir teramai adalah di Kota Marudu dengan 4,789 orang daripada 1,731 keluarga ditempatkan di 12 PPS di daerah tersebut.

“Seramai 1,201 orang daripada 453 keluarga ditempatkan di lima PPS di Pitas, 720 mangsa daripada 199 keluarga dipindahkan ke sembilan PPS di Paitan dan angka ini dijangka meningkat manakala di empat daerah lain dijangka kekal,” menurut kenyataan JPBN.

Selain itu, mangsa banjir di Tawau dan Telupid yang merupakan daerah baharu terjejas bencana alam tersebut masing-masing berjumlah 109 orang dan 24 orang.

Di JOHOR, jumlah mangsa banjir kembali meningkat kepada 4,868 orang berbanding 4,575 mangsa malam tadi dengan Tangkak menjadi daerah kelapan dilanda banjir.

JPBN memaklumkan secara keseluruhan terdapat 50 PPS beroperasi setakat ini, susulan pertambahan masing-masing satu PPS di Tangkak dan Batu Pahat.

Mersing kekal daerah paling teruk terjejas dengan 1,793 orang, diikuti Kluang (1,173), Kota Tinggi (900), Segamat (490), Batu Pahat (358), Muar (121), Pontian (18) dan Tangkak (15).

Sementara itu, empat sungai di negeri ini masih melepasi paras bahaya iaitu Sungai Muar di muara Sungai Gemas, Segamat dengan bacaan 19.08 meter (m); Sungai Lenik di Ladang Chaah, Segamat (6.43m); Sungai Kahang di Kampung

Contoh, Kluang (15.42m) dan Sungai Endau, Mersing (2.83m).

Sementara itu, JPBN PAHANG melaporkan jumlah mangsa banjir di Rompin pagi ini kekal 323 orang daripada 97 keluarga dengan tiga PPS masih beroperasi iaitu PPS Kampung Setajam yang menempatkan 161 orang;  PPS Balai Raya Rekoh (122) dan PPS Balai Raya Bukit Lepas (40).

Sungai Keratong di Rompin masih melepasi paras bahaya 23m apabila mencatatkan bacaan 24.76m  pagi ini, dengan trend menurun, menurut JPBN.

Jumlah mangsa banjir di SARAWAK juga kekal 56 orang daripada 17 keluarga yang ditempatkan di dua PPS iaitu Sekolah Kebangsaan Sebat dan Balai Raya Kampung Sebat Dayak manakala paras air di beberapa kawasan di Sarikei, Lawas dan Sibu dilaporkan meningkat.


Dua rumah 10 kenderaan tertimbus tanah runtuh di Ampang

Dua daripada 15 rumah yang terbabit dalam kejadian tanah runtuh di Taman Bukit Permai 2, Ampang, petang tadi dipercayai tertimbus, bersama penghuninya.

Sekurang-kurangnya empat mangsa dipercayai tertimbus, namun seorang daripadanya iaitu seorang lelaki warga emas berjaya diselamatkan jam 6.54 petang tadi.

Usaha mengesan tiga lagi masih diteruskan sepasukan anggota bomba yang berkejar ke lokasi kejadian setelah menerima maklumat awam.

Bagaimanapun status ketiga-tiganya belum diketahui.

Bomba dilaporkan menerima panggilan jam 5.54 petang tadi dan tiba di lokasi kejadian di Jalan Teratai 1/2J Taman Bukit Permai 2, enam minit kemudian.

“Mengikut laporan awal, 15 rumah terlibat dalam kejadian tanah runtuh itu, dengan dua rumah dan 10 kenderaan tertimbus,” kata jurucakap bomba.


Annuar Musa sahkan mohon masuk PAS

Tan Sri Annuar Musa mengesahkan dirinya sudah mengemukakan permohonan bagi menyertai PAS.

Bekas Setiausaha Agung Barisan Nasional (BN) itu sebelum ini dipecat UMNO kerana lantang dalam mengkritik Presiden, Datuk Seri Ahmad Zahid Hamidi dan spekulasi tercetus sebelum ini berhubung masa depan politiknya.

Beliau yang juga bekas Ahli Parlimen Ketereh memaklumkan sudah menghantar borang keahlian PAS sejak beberapa bulan lalu, kini menunggu kelulusan dari parti itu.

“Bukan 10 orang (bekas pemimpin dan ahli UMNO, tapi) lebih daripada 1,000 bersama-sama dengan saya Insya-Allah pada minggu kedua Jun, kita hanya sekarang sedang menunggu (keputusan) daripada parti PAS.

“Saya mengesahkan saya sudah membuat permohonan (menyertai) PAS, terpulanglah pada PAS untuk menerima saya ataupun tidak kerana saya ini bukan sesiapa pun.

“Keputusan yang saya buat (menyertai PAS) selepas saya meneliti secara dekat dan mendalam senario politik negara dan juga keadaan berlaku dalam politik UMNO itu sendiri,” katanya dipetik laporan berita.

Terdahulu, beliau ditemui pada majlis rumah terbuka Aidilfitri Muafakat Nasional (MN) di ibu negara, yang turut dihadiri ramai pemimpin Perikatan Nasional (PN).

Timbalan Setiausaha Agung PN, Datuk Seri Takiyuddin Hassan mendakwa Annuar antara lebih 10 bekas pemimpin UMNO sudah mengisi borang permohonan menyertai PAS.

Beliau yang juga Setiausaha Agung PAS turut memaklumkan, pengumuman rasmi mengenai penyertaan bekas Ahli Parlimen Ketereh yang juga bekas Setiausaha Agung UMNO bersama bekas pemimpin UMN0 lain, akan dibuat hujung bulan ini.

Pada 1 Mei lalu, Takiyuddin mengesahkan Annuar sudah memaklumkan hasrat untuk menyertai PAS, menyusul selepas bekas Ahli Majlis Kerja Tertinggi (MKT) UMNO, Tan Sri Noh Omar mengesahkan akan bertanding pilihan raya negeri (PRN) di Selangor di bawah tiket PN.

Mengenai bekas Ketua Pemuda UMNO, Khairy Jamaluddin, beliau berkata bekas Menteri Kesihatan itu diberikan tawaran istimewa oleh Pengerusi PN, Tan Sri Muhyiddin Yassin untuk menyertai Bersatu.


Mahkamah benar Guan Eng dapat sementara pasport ke Singapura

Mahkamah Sesyen Kuala Lumpur hari ini (Jumaat, 3 Mac 2023) membenarkan bekas Ketua Menteri Pulau Pinang, Lim Guan Eng, mendapatkan sementara pasportnya untuk ke Singapura bagi menghadiri upacara pengebumian bapa saudaranya.

Hakim Azura Alwi berkata, pasport itu akan dikembalikan kepada Guan Eng hari ini dan perlu dipulangkan semula kepada mahkamah sebelum atau pada 10 Mac ini.

Terdahulu, peguam bela Guan Eng, Syafiqah Sofian, berkata anak guam memerlukan pasport untuk ke negara itu selama dua hari bermula esok.

“Pada jam 6 petang, 1 Mac lalu, anak guam dimaklumkan bahawa bapa saudara, Lim Kit Hee, meninggal dunia. Oleh itu, Guan Eng mahu menghadiri upacara pengebumian mendiang di Orchid Hall, Singapura, esok.

“Anak guam tiada risiko melarikan diri kerana dikenali ramai sebagai Pengerusi DAP dan Ahli Parlimen Bagan, selain dikenakan jaminan tinggi iaitu RM1 juta dan tidak pernah gagal menghadiri prosiding mahkamah kecuali sakit atau perlu ke Parlimen,” katanya.

Timbalan Pendakwa Raya, Farah Yasmin Salleh, tidak membantah permohonan pasport itu.

“Bagaimanapun, pasport berkenaan perlu dikembalikan semula sebelum tarikh pendengaran kes Guan Eng seterusnya iaitu 17 Mac ini,” katanya.

Guan Eng, 63, berdepan pertuduhan pindaan menggunakan kedudukan sebagai Ketua Menteri Pulau Pinang untuk menerima rasuah RM3.3 juta bagi membantu syarikat milik Pengarah Consortium Zenith Construction Sdn Bhd (CZCSB), Datuk Zarul Ahmad Mohd Zulkifli.

Ia bagi mendapatkan projek pembinaan bernilai RM6,341,383,702 di pejabat Ketua Menteri Pulau Pinang, di Tingkat 28, Komtar, Georgetown antara Januari 2011 hingga Ogos 2017.

Bagi pertuduhan pindaan kedua, Guan Eng didakwa meminta suapan daripada Zarul Ahmad sebanyak 10 peratus daripada keuntungan diperoleh syarikat sebagai penghargaan mendapatkan projek itu berhampiran The Garden Hotels, Lingkaran Syed Putra, Mid Valley City di sini pada Mac 2011.

Guan Eng turut berdepan dua pertuduhan menyebabkan dua lot tanah bernilai RM208.8 juta milik kerajaan Pulau Pinang dilupuskan kepada dua syarikat yang didakwa mempunyai kaitan dengan projek terowong dasar laut.


Menteri UMNO kata pengampunan Najib terletak kepada budi bicara Agong

Permohonan pengampunan diraja bekas Perdana Menteri Datuk Seri Najib Tun Razak tidak melibatkan aspek perundangan sebaliknya terletak sepenuhnya kepada budi bicara Yang di-Pertuan Agong.

Ketua Penerangan UMNO Datuk Seri Azalina Othman Said berkata ia merupakan kuasa Yang di-Pertuan Agong yang termaktub dalam Perkara 42 Perlembagaan Persekutuan, menurut laporan Bernama.

“Tiada lagi aspek perundangan… dia punya prosedur perundangan sudah tidak ada, sekarang adalah budi bicara Agong, jadi kita pun tak boleh paksa-paksa…. biarlah Yang di-Pertuan Agong buat keputusan, atau mahu kaji… kita orang (UMNO) dah tak terlibat,” katanya.

Beliau yang juga Menteri di Jabatan Perdana Menteri (Undang-undang dan Reformasi Institusi) berkata demikian ketika ditanya mengenai pandangan peguam Mohamed Haniff Khatri Abdulla bahawa UMNO tidak boleh memfailkan permohonan pengampunan bagi pihak Najib.

Haniff sebelum ini dilaporkan berkata mengikut Peraturan 113, Peraturan-Peraturan Penjara 2000, petisyen pengampunan itu hanya boleh dilakukan oleh Najib sendiri, ahli keluarga atau peguam yang dilantik oleh Najib dan Jabatan Penjara.

Azalina berkata demikian kepada pemberita selepas majlis pelancaran laman web Malaysia-Sulucase.gov.my di sini hari ini yang turut dihadiri Menteri Luar Datuk Seri Dr Zambry Abdul Kadir dan Menteri Komunikasi dan Digital Fahmi Fadzil.

Sebelum ini, media melaporkan Majlis Tertinggi (MT) UMNO yang bermesyuarat Jumaat lepas, sebulat suara bersetuju memohon menghadap bagi mempersembahkan warkah rayuan kepada Yang di-Pertuan Agong bagi memohon ihsan untuk mempertimbangkan pengampunan penuh kepada Najib.

Najib kini menjalani hukuman 12 tahun penjara setelah Mahkamah Persekutuan pada 23 Ogos 2022 mengekalkan sabitan dan hukuman penjara itu serta denda RM210 juta setelah didapati bersalah menyeleweng RM42 juta dana milik SRC International Sdn Bhd.

Pada 31 Mac 2023, Najib gagal dalam permohonannya untuk menyemak sabitan dan hukuman itu.

Bekas Ahli Parlimen Pekan itu pada September tahun lepas telah memfailkan permohonan pengampunan diraja.


[KEMAS KINI] 894 pesakit di ICU, kematian 74

Sebanyak 74 kematian baharu akibat jangkitan Covid-19 dilaporkan di seluruh negara dalam tempoh 24 jam sehingga 12 tengah hari tadi, kata Ketua Pengarah Kesihatan Tan Sri Dr Noor Hisham Abdullah.

Katanya, seramai 894 pesakit masih dirawat di unit rawatan rapi (ICU) dengan 451 daripadanya memerlukan bantuan alat pernafasan.

“Jumlah kes sembuh pula adalah sebanyak 6,861 manakala kes aktif terkini ialah 65,602,” katanya dalam kenyataan hari ini.

Terdahulu beliau memaklumkan sebanyak 6,440 kes baharu Covid-19 dilaporkan dalam tempoh 24 jam sehingga 12 tengah hari tadi menjadikan kumulatif sebanyak 685,204 kes.

Dr Noor Hisham juga berkata dalam tempoh sama 23 kluster baharu dikesan, kebanyakannya membabitkan tempat kerja menjadikan keseluruhan kluster sebanyak 2,580 dengan 810 masih aktif.

Beliau berkata, lapan daripada kluster berkenaan dikesan di Selangor membabitkan kluster tempat kerja, khususnya melibatkan kilang perindustrian, dan kumpulan berisiko tinggi.

Johor pula merekodkan tiga kluster baharu tempat kerja diikuti masing-masing dua kluster tempat kerja, komuniti dan pusat tahanan di Melaka, Kuala Lumpur, Sarawak dan Perak, serta masing-masing satu kluster komuniti di Sabah, Pulau Pinang, Kelantan dan Terengganu.

Data 18 Jun 2021


Thailand tenat: 100 kematian empat bulan lalu kini menjadi 4,857 kes

Thailand hari ini melaporkan kes tertinggi harian jangkitan Covid-19 mencecah 18,912 kes, menjadikan kumulatif kepada 597,287 kes.

Angka ini meningkat susulan penularan varian Delta yang semakin meluas, tatkala Bangkok dan 12 wilayah lain yang berisiko tinggi dikenakan perintah sekatan.

Pada masa sama Pasukan Petugas Covid-19 Thailand turut melaporkan 178 kematian baharu yang juga rekod harian tertinggi, menjadikan keseluruhannya 4,857 pesakit meninggal dunia, berbanding 100 kematian empat bulan lalu.

Semalam negara itu merekodkan 17,345 kes baharu Covid-19 dalam tempoh 24 jam dan 117 kematian.

Thailand juga mengarahkan penutupan semula keseluruhan pulau pelancongan Phuket mulai 3 hingga 16 Ogos, susulan penularan Covid-19, sementara nasib skim pelancongan ‘Phuket Sandbox’ belum dipastikan lagi.

Thailand membuka semula pulau itu kepada pelancong asing 1 Julai lalu menerusi skim Phuket Sandbox, dengan mensyaratkan hanya individu yang telah menerima dua dos suntikan dibenar masuk.

Sementara itu Kementerian Kesihatan Thailand berkata negara itu akan memesan vaksin tambahan Pfizer/BioNTech sebanyak 10 juta dos bagi menampung program imunisasi kepada rakyatnya.

Jurucakap kementerian itu, Kiatiphum Wongrajit berkata Thailand dijangka memperoleh 20 juta dos vaksin Pfizer hujung tahun ini tetapi merancang menambah lagi bekalan untuk menampung keperluan.

Program imunisasi negara itu sekarang ini lebih banyak bergantung kepada vaksin Sinovac buatan China dan AstraZeneca yang dikilangkan di Thailand, tetapi berdepan kelewatan dalam penghantaran.

Hanya kira-kira 5.6 peratus daripada 66 juta populasi di negara itu sudah menerima sepenuhnya vaksin Covid-19.

Thailand sebelum ini menerima satu juga dos vaksin Sinovac sumbangan China dan sejuta dos AstraZeneca dari Jepun. Britain juga berjanji membekalkan 415,000 dos AstraZeneca kepada Thailand.

Pada Jumaat, Thailand menerima sebahagian daripada 1.5 juta dos vaksin yang disumbangkan kerajaan Amerika Syarikat. – Agensi


‘Muhyiddin mampu ubah krisis bertukar peluang, derita jadi kemakmuran’

Pendekatan pragmatik dan holistik Tan Sri Muhyiddin Yassin menerusi Majlis Pemulihan Negara (MPN) diyakini mampu mengubah krisis menjadi peluang, kekecewaan menjadi harapan dan penderitaan bertukar kepada kemakmuran bersama.

Ketua Pegawai Eksekutif Institut Masa Depan Malaysia (MASA), Azril Mohd Amin berkata Muhyiddin sebagai Pengerusi MPN telah memberi keyakinan dan jaminan bahawa perjuangan memerangi Covid-19 tidak tergendala walaupun berlaku perubahan dalam tampuk kepemimpinan kerajaan.

Beliau berkata pastinya rakyat berasa lega kerana pendekatan yang telah digariskan Muhyiddin ketika menjadi Perdana Menteri kerajaan Perikatan Nasional (PN), akan diteruskan seperti dirancang

“Setinggi-tinggi penghargaan atas usaha beliau yang menyaksikan hampir dua pertiga penduduk Malaysia telah menerima bantuan tunai, perniagaan dibantu dan golongan rentan telah dilindungi daripada kesan kemelesetan ekonomi paling mencabar dalam sejarah negara kita.

“Melalui pelbagai inisiatif, tidak kurang daripada lapan pakej rangsangan ekonomi dan bantuan telah diserahkan,” katanya dalam kenyataan hari ini mengulas ucapan Muhyiddin semalam yang memberi jaminan perjuangan MPN memerangi Covid-19 tidak akan tergendala.

Dalam ucapannya bekas Perdana Menteri itu menegaskan sekali lagi langkah-langkah ke hadapan untuk jangka masa pendek, sederhana dan panjang.

Namun apa yang lebih penting, kata Azril ialah sebilangan besar populasi Malaysia telah menerima dos pertama vaksin Covid-19 dan kini mendahului sasaran untuk mencapai imuniti kelompok menerusi Program Imunisasi Covid-19 Kebangsaan (PICK) yang dilancarkan Februari lalu.

“Visi beliau yang realistik dan berpandangan jauh jika dilaksanakan tanpa gangguan, mampu mengubah krisis menjadi peluang, kekecewaan menjadi harapan dan penderitaan bertukar kepada kemakmuran bersama.

“Perincian dan butiran untuk menyokong usahawan kecil dan sederhana serta sektor ekonomi yang paling terkesan; bantuan berterusan untuk rakyat; usaha bersepadu untuk menarik pelaburan langsung asing serta domestik; percambahan teknologi dan pendigitan baharu akan membolehkan Malaysia tampil lebih saksama, lestari dan lebih kuat daripada sebelumnya,” katanya.

Paling menyentuh dalam ucapan Muhyiddin itu, kata Azril ialah seruan kepada semua pihak supaya bersolidariti dan menyingkirkan apa jua unsur yang boleh mencetuskan perpecahan dalam kalangan rakyat Malaysia.

“Kita mengalu-alukan dan menyambut baik semangat perpaduan yang diberi penekanan oleh beliau dalam ucapannya. Mesej itu memang kena pada masanya ketika kita semakin menghampiri penghujung krisis kesihatan dan memasuki fasa pemulihan yang panjang,” katanya.

Rakyat juga katanya, harus membulatkan tekad dan bersatu hati dalam menghadapi cabaran yang bakal ditempuh.

“Dengan semua elemen penting ke arah pemulihan ekonomi yang disebutkan oleh beliau, sesungguhnya Malaysia mempunyai kemampuan bukan sekadar untuk pulih daripada krisis, sebaliknya muncul lebih baik dan lebih kuat,” katanya.


Tiga kajian terkini dedah manfaat dos penggalak lawan Omicron

Tiga kajian terkini di Amerika Syarikat (AS) menunjukkan bahawa dos ketiga vaksin mRNA adalah kunci untuk memerangi varian Covid-19, Omicron, memberikan perlindungan 90 peratus terhadap kemasukan ke hospital, kata Pusat Kawalan dan Pencegahan Penyakit (CDC).

Kajian diketuai sendiri CDC, adalah antara yang pertama di AS untuk melihat kesan dos penggalak terhadap varian Omicron yang pantas menjangkiti dan kini menyumbang 99 peratus daripada semua kes baharu Covid-19.

Secara keseluruhannya, kajian itu mencadangkan bahawa dos penggalak membantu melindungi daripada jangkitan dan simptomatik.

Individu dewasa berumur 50 tahun dan ke atas mendapat manfaat paling banyak daripada dos tambahan vaksin yang dibuat oleh Pfizer-BioNTech atau Moderna.

“Perlindungan terhadap jangkitan dan kemasukan ke hospital daripada varian Omicron adalah tertinggi bagi mereka yang mengambil dos penggalak,” kata Pengarah CDC Rochelle Walensky dalam taklimat kepada White House pada Jumaat.

Seperti yang telah ditunjukkan di negara lain, dos penggalak vaksin menunjukkan prestasi yang lebih baik terhadap varian Delta daripada Omicron, versi virus Sars-CoV-2 yang sangat bermutasi yang telah dapat mengelak imuniti daripada vaksin dan jangkitan terdahulu.

Salah satu kajian, yang diterbitkan pada Jumaat dalam Laporan Mingguan Morbiditi dan Kematian CDC, melihat kadar kemasukan ke hospital, dan jabatan kecemasan di 10 negeri antara 26 Ogos 2021 dan 5 Januari 2022.

Agensi itu mendapati bahawa perlindungan daripada dua dos vaksin turun kepada 57 peratus bagi individu yang menerima suntikan kedua sekurang-kurangnya enam bulan lebih awal. Dalam kalangan penerima dos penggalak, kadar perlindungan daripada kemasukan ke hospital dan kes kecemasan adalah 90 peratus.

Kajian lain yang diterbitkan dalam jurnal perubatan Jama, penyelidik menyemak data 23,391 kes Covid-19 yang disebabkan oleh sama ada varian Delta atau Omicron dalam kalangan individu yang melakukan ujian saringan antara 10 Disember 2021 dan 1 Januari 2022.

Penyelidik mendapati dalam kalangan individu yang memerlukan ujian simptom seperti Covid-19, mereka yang telah menerima tiga dos vaksin mRNA mempunyai perlindungan tertinggi daripada jangkitan berbanding mereka yang mendapat dua dos atau tidak divaksinasi.

Disebabkan oleh sela masa pengambilan dos penggalak AS, kebanyakan individu dalam kajian itu telah divaksin dalam masa sebulan selepas melakukan ujian.

Data dari Britain menunjukkan bahawa peningkatan perlindungan antibodi yang diperoleh daripada dos penggalak berkurangan selepas 10 bulan, jadi tidak jelas berapa lama manfaat itu akan bertahan.

Sesetengah negara telah mula menawarkan dos penggalak tambahan, tetapi kajian terbaru dari Israel menunjukkan bahawa sementara dos keempat vaksin mRNA meningkatkan antibodi, tahap itu tidak cukup tinggi untuk mencegah jangkitan varian Omicron.

Namun, terdapat juga persepsi sesat dalam kalangan sesetengah rakyat Amerika bahawa jika anda masih boleh dijangkiti, mengapa perlu bersusah payah mengambil dos penggalak?

Menurut CDC, hanya 82.5 juta, atau 39.3 peratus, rakyat Amerika yang diberi vaksin sepenuhnya telah menerima dos penggalak Covid-19. – Agensi


Covid-19: Jangkitan baharu di Langkawi naik lagi, 464 kes aktif

Kes aktif Covid-19 di Pulau Langkawi sehingga 12 tengah hari tadi meningkat kepada 464 kes berbanding 412 yang direkodkan sehingga semalam.

Berdasarkan statistik dikemas kini Pejabat Kesihatan Daerah Langkawi (PKDLangkawi) angka itu meningkat susulan pertambahan jumlah jangkitan baharu dalam tempoh berkenaan.

Dalam tempoh 24 jam itu Langkawi merekodkan 76 jangkitan baharu, berbanding 66 kes semalam.

Secara keseluruhan, sejak pandemik melanda negara ini, Langkawi merekodkan 5,358 kes positif, namun 4,824 pesakit telah sembuh. Dalam tempoh itu juga 70 kematian dilaporkan di pulau itu sehingga hari ini.

Daripada 76 jangkiatn baharu yang direkodkan hari ini, 33 pesakit dikesan menerusi saringan kontak rapat; 24 kes saringan bergejala dan 19 lagi adalah daripada Kluster Dah Teluk Nibung.

Kluster ini dikategorikan sebagai jangkitan di tempat kerja Jalan Pantai Kok, di Mukim Padang Matsirat, di mana semalam sahaja daripada 239 individu yang disaring, 32 dikesan positif.

Gugusan 99 pulau peranginan itu dibuka kepada pelancong mulai 16 September lalu, dengan dikenakan protokol kesihatan yang ketat, termasuk ujian saringan sebelum menaiki pesawat atau feri serta semasa ketibaan di Langkawi.

Sehingga hari ini secara rasmi hanya seorang pelancong tempatan iaitu kanak-kanak berusia tiga tahun disahkan positif Covid-19 ketika berada di pulau peranginan itu.

Kanak-kanak berasal dari Nilai, Negeri Sembilan itu tiba di pulau peranginan berkenaan pada 24 September bersama ibu bapanya, dan mulai demam sehari kemudian sebelum disahkan positif Covid-19 pada 26 September.

Bagaimanapun, berdasarkan kenyataan Ketua Wanita UMNO Bahagian Langkawi, Hisham Suhaily Othman yang dijangkiti Covid-19, beberapa rakannya dari negeri lain yang melancong ke pulau itu turut positif setelah kembali ke negeri asal mereka.

Pulau peranginan popular itu dibuka semula menerusi Projek Rintis Gelembung Pelancongan Domestik Langkawi.


BNM dijangka naikkan 25 mata asas OPR ketika nilai ringgit terus jatuh

Bank Negara Malaysia (BNM) dijangka mengetatkan lagi kadar dasar semalaman (OPR) sebanyak suku mata untuk kali keempat berturut-turut pada Khamis ini (3 November), berikutan risiko kenaikan berterusan inflasi dan bagi menyokong ringgit yang semakin lemah, lapor Reuters dalam satu tinjauan pendapat.

Bank pusat mula menaikkan kadar pada Mei, walaupun inflasi berada dalam julat sasaran 2 hingga 3 peratus. Sejak itu ia telah menaikkan kadar sebanyak 75 mata asas (bps) untuk mengawal inflasi.

Pada September, inflasi jatuh sedikit kepada 4.5 peratus, daripada 4.7 peratus pada Ogos, tetapi permintaan domestik yang teguh dan bajet akomodatif menimbulkan risiko, dan pakar ekonomi berkata inflasi teras tinggi sepanjang masa pada September menunjukkan bahawa ia kekal.

Semua kecuali dua daripada 27 ahli ekonomi dalam tinjauan pendapat pada 25 hingga 31 Oktober meramalkan bahawa BNM akan menaikkan OPR sebanyak 25 mata asas kepada 2.75 peratus, daripada 2.50 peratus, dalam mesyuarat pada Khamis.

“Langkah dasar fiskal pada 2023 masih tidak jelas,” kata Sanjay Mathur, Ketua Ekonomi ANZ di Asia Tenggara dan India.

“Selain itu, kemungkinan Rizab Persekutuan (Fed) Amerika Syarikat (AS) menaikkan 75 mata asas lagi pada November juga bertambah. Ini tidak memberi petanda baik untuk ringgit, terutamanya apabila rizab antarabangsa juga berada di landasan penurunan yang stabil.”

Mata wang tempatan telah jatuh sekitar 12 peratus tahun ini.

Ketika urus niaga dibuka pagi ini (Selasa, 1 November 2022), ringgit melanjutkan aliran menurunnya berbanding dolar AS, apabila pelabur kekal berhati-hati menjelang keputusan Fed mengenai kadar faedah dan penurunan harga minyak.

Pada jam 9 pagi, ringgit susut kepada 4.7310 berbanding dolar AS, daripada penutupan Isnin pada 4.7260, mendekati paras terendah sepanjang masa.

Sebelum ini, nilai ringgit menjunam ke paras terendah dalam sejarah negara pada Jumaat (21 Oktober 2022) iaitu jatuh 110 mata asas kepada 4.7380 berbanding satu dolar AS.

Sementara itu, sua ahli ekonomi di Barclays dan UOB masing-masing menjangkakan BNM akan berhenti seketika dalam mesyuarat itu, memandangkan prospek global yang semakin lemah, dan untuk menilai kesan kenaikan terkumpul.

Hampir 90 peratus ahli ekonomi meramalkan bahawa BNM akan menaikkan OPR pada suku pertama 2023 (1S2023), termasuk dua pakar ekonomi yang meminta ‘masa rehat’ pada November, memberikan ramalan median sebanyak 3 peratus.

Sementara 13 daripada 18 meramal kenaikan 25 bps pada suku pertama 2023, tiga berkata 50 bps. Dua ahli ekonomi meramalkan tiada sebarang pergerakan.

Ramalan median menunjukkan bahawa OPR akan kekal pada 3 peratus sehingga sekurang-kurangnya akhir tahun depan. Bagaimanapun, selepas suku pertama 2023, tujuh pakar ekonomi menjangkakan kadar itu akan naik pada satu ketika pada 2023.

“Memandangkan inflasi teras mendapat momentum, kami terus menjangka BNM akan menaikkan kadar dasar dalam mesyuarat berturut-turut (25 bps bagi setiap mesyuarat) hingga separuh pertama tahun depan, menjadikan OPR sehingga 3.5 peratus, daripada 2.5 peratus pada masa ini,” penganalisis di Goldman Sachs berkata.

“Evolusi dasar subsidi selepas pilihan raya kekal sebagai risiko utama. Peralihan yang lebih pantas kepada subsidi bahan api yang disasarkan mungkin membayangkan tekanan inflasi yang lebih tinggi, dan hasil dasar BNM yang lebih agresif daripada ramalan garis dasar kami.”

Ekonomi Malaysia berkembang sebanyak 8.9 peratus pada suku kedua 2022, pengembangan terpantas dalam setahun, kebanyakannya didorong oleh permintaan dalam negeri dan eksport yang berdaya tahan, walaupun momentum itu tidak mungkin dapat dikekalkan.

“Pertumbuhan ekonomi mungkin akan melemah dengan ketara pada suku akan datang, apabila rangsangan daripada pembukaan semula semakin pudar, dan permintaan luar yang lebih lemah mengheret eksport,” kata Gareth Leather, ahli ekonomi kanan Asia di Capital Economics.


Usul lantik Speaker Parlimen antara penentu sokongan terhadap Anwar

Usul untuk memilih Yang Dipertua Dewan Rakyat, walaupun hanya isu kecil, namun ianya tidak boleh dipandang ringan kerana akan menjadi bukti sama ada Datuk Seri Anwar Ibrahim dan kerajaannya mendapat sokongan majoriti atau tidak.

Pengerusi Pakatan Harapan (PH) itu sebelum ini diumum sebagai PM kesepuluh setelah Yang di-Pertuan Agung percaya Anwar mungkin mendapat sokongan majoriti ahli Parlimen.

Bagaimanapun, kini keabsahan Anwar sebagai PM akan ditentukan menerusi sokongan yang diterimanya di Parlimen terhadap apa sahaja usul yang dibawa kerajaannya, setelah beliau sebelum ini gagal menunjukkan akuan berkanun (SD) ahli Dewan Rakyat yang menyokongnya.

Keadaan sama pernah dialami Tan Sri Muhyiddin Yassin ketika menjadi PM kelapan, apabila Presiden UMNO Datuk Seri Ahmad Zahid Hamidi menggunakan SD bagi membuktikan Pengerusi Perikatan Nasional itu hilang sokongan di Dewan Rakyat.

Pembuktian terhadap keabsahan sokongan diterima Anwar bakal bermula pada sidang Dewan Rakyat yang dijadual selama dua hari mulai 19 Disember depan.

Pada sidang itu, Anwar dijangka membawa dua usul awal iaitu:

Menurut surat jemputan dihantar kepada Ahli Parlimen hari ini (1 Disember 2022), aturan mesyuarat pertama adalah pemilihan Yang Dipertua Dewan Rakyat.

Ini kemudian diikuti sesi angkat sumpah oleh Ahli Parlimen yang menang dalam Pilihan Raya Umum Ke-15 (PRU-15) dan pemilihan Timbalan Speaker.

Usul memilih Speaker baharu Parlimen akan dibuat setelah usul pertama diluluskan. Pengundian bagi kedua-dua usul ini biasanya dijalankan secara belah bahagian.

Pertukaran Yang Dipertua Dewan Rakyat lazim berlaku apabila kerajaan baharu mengambil alih tampuk pemerintahan.

Anwar mungkin tidak membawa usul percaya terhadap dirinya sebagai PM, seperti dijanjikannya, jika kedua-dua usul berkenaan lulus walaupun dengan hanya satu undi menyokong.

Sekiranya kedua-dua usul itu diluluskan, sekali gus akan membuktikan Anwar sememangnya mendapat sokongan ahli Parlimen berhubung pelantikannya sebagai PM.

Ini juga akan dijadikan alasan oleh penyokongnya untuk membuktikan pemimpin mereka mendapat sokongan majoriti ahli Dewan Rakyat, dan Anwar tidak perlu lagi membawa usul percaya.

Tetapi jika dua usul itu tidak mendapat sokongan majoriti ahli Parlimen, ianya sekali gus menunjukkan bahawa Anwar dan kerajaannya tidak mendapat sokongan majoriti ahli Parlimen dan beliau perlu berundur.

Namun, sepanjang pentadbiran kerajaan baharu yang hanya bergantung kepada sokongan khusus daripada BN, Anwar bakal berdepan lebih banyak cabaran untuk membuktikan keabsahannya, termasuk ketika membentangkan Bajet 2023.


PBM teliti kedudukan Yong selepas disabit hukuman kes rogol

Parti Bangsa Malaysia (PBM) sedang meneliti tindakan selanjutnya berhubung kedudukan Ahli Dewan Undangan Negeri (ADUN) Tronoh, Paul Yong Choo Kiong.

Yong merupakan Bendahari PBM dan hari ini Mahkamah Tinggi Ipoh menjatuhkan hukuman penjara 13 tahun dan dua sebatan selepas didapati bersalah merogol pembantu rumah warga Indonesia, tiga tahun lalu.

Ketua Penerangannya, Zakaria Abdul Hamid memaklumkan kedudukan Bendahari PBM itu akan dibincangkan pada mesyuarat bulanan Majlis Tertinggi (MT) parti berkenaan, Jumaat ini.

“Sebagai sebuah parti politik yang mendukung kedaulatan undang-undang, kami amat menghormati keputusan yang telah dibuat oleh Mahkamah Tinggi Ipoh berhubung kes Paul Yong. Pada ketika ini, kami dimaklumkan bahawa beliau dibenarkan untuk membuat rayuan ke mahkamah yang lebih tinggi.

“Kami amat yakin kepada sistem kehakiman negara dan percaya proses perundangan yang dilalui oleh beliau akan berlaku secara saksama dan adil,” katanya dalam satu kenyataan.

Hukuman ke atas Paul Yong, 51, diputuskan oleh Hakim Mahkamah Tinggi Ipoh, Datuk Abdul Wahab Mohamed selepas berpuas hati pihak pendakwaan berjaya membuktikan kes melampaui keraguan munasabah.

Seksyen 376(1) Kanun Keseksaan memperuntukkan hukuman penjara maksimum 20 tahun dan boleh dikenakan sebatan.

Terdahulu pada 23 Ogos 2019, bekas Pengerusi Jawatankuasa Perumahan, Kerajaan Tempatan, Pengangkutan Awam, Hal Ehwal Bukan Islam dan Kampung Baru Perak itu mengaku tidak bersalah melakukan jenayah berkenaan di rumahnya di Meru Desa Park, Ipoh, antara jam 8.15 hingga 9.15, 7 Julai 2019.

Pada 28 September lalu, pihak pendakwaan menutup kes selepas memanggil 23 saksi, termasuk dua saksi terlindung untuk memberi keterangan sepanjang perbicaraan kes itu yang bermula pada 5 April 2022.

Mahkamah menetapkan tarikh untuk keputusan selepas selesai mendengar hujahan pihak pendakwaan dan pembelaan pada 16 November lalu.

Kes itu pada mulanya disebut di Mahkamah Sesyen, namun pada 15 Disember 2020, Mahkamah Persekutuan membenarkan permohonan pembelaan supaya ia dipindahkan ke Mahkamah Tinggi untuk perbicaraan.


PRN Johor 12 Mac 2022, kos cecah RM96 juta

Suruhanjaya Pilihan Raya (SPR) menetapkan 12 Mac 2022 sebagai hari pembuangan undi bagi Pilihan Raya Negeri (PRN) Johor.

Dalam kenyataan selepas mesyuaratnya hari ini, Pengerusi SPR Datuk Abdul Ghani Salleh berkata SPR juga menetapkan hari penamaan calon adalah pada 26 Februari 2022 dan hari mengundi awal pada 8 Mac 2022.

“Tempoh berkempen ditetapkan 14 hari bermula selepas perisytiharan calon-calon yang bertanding pada 26 Februari 2022 sehingga 11.59 malam 11 Mac 2022,” katanya.

SPR secara rasmi telah menerima notis daripada Speaker Dewan Undangan Negeri (DUN) Johor berhubung pembubaran DUN penggal ke-14 pada 23 Januari 2022 sebagaimana termaktub di bawah Fasal (2) Perkara 23 Bahagian Kedua, Undang-Undnag Negeri Johor, Undang-Undang Tubuh Kerajaan 1895.

Sehubungan itu, SPR telah mengadakan mesyuarat khas hari ini dan memutuskan satu Pilihan Raya Umum (PRU) DUN Johor Ke-15 hendaklah diadakan bagi mengisi kekosongan 56 kerusi DUN tersebut, kata Abdul Ghani.

Menurutnya bagi urusan permohonan undi pos luar negara dan dalam negara, permohonan undi pos untuk pengundi kategori Borang 1B (warganegara Malaysia yang berada di luar negara), dan kategori Borang 1C (sembilan agensi dalam sektor keselamatan dan kesihatan), telah dibuka bermula 9 Februari 2022 hingga 18 Februari 2022.

“Manakala untuk kategori Borang 1A (Petugas pilihan raya, ahli/pegawai SPR, anggota polis, tentera dan petugas media) pula dibuka bermula 9 Februari 2022 hingga 24 Februari 2022.

“Permohonan undi pos untuk kategori 1B (warganegara Malaysia yang berada di luar negara) dan Kategori 1C (sembilan agensi dalam sektor keselamatan dan Kesihatan) dilaksanakan secara dalam talian,” katanya.

Permohonan untuk mengundi secara pos itu boleh dibuat di pautan https://myspr.spr.gov.my/.

Abdul Ghani  juga menasihatkan pemohon supaya memohon lebih awal apabila tarikh permohonan dibuka bagi mengelakkan berlakunya sebarang isu atau kesulitan.

Menurutnya, untuk tujuan PRN Johor itu seramai 56 Pegawai Pengurus Pilihan Raya, dibantu 186 Penolong Pegawai Pengurus, telah dilantik.

Manakala bagi tujuan memantau semua aktiviti kempen sepanjang tempoh rasmi itu, SPR menubuhkan 56 Pasukan Penguat Kuasa Kempen Pilihan Raya (PP-KPR), yang dianggotai wakil daripada polis, pihak berkuasa tempatan dan wakil calon bertanding.

“Bagi maksud PRU DUN Johor Ke-15 sebanyak 56 Pusat Penamaan Calon (PPC) dan 56 Pusat Penjumlahan Rasmi Undi (PPRU) akan digunakan,” kata Abdul Ghani.

Sementara itu, SPR juga menyeru bakal calon supaya mengisi dan membuat semakan awal pengisian borang tersebut dengan Pejabat Pegawai Pengurus atau Pejabat Pilihan Raya Negeri Johor sebelum hari penamaan calon.

Selain itu, bakal-bakal calon juga adalah digalakkan untuk membuat pembayaran deposit lebih awal, bertujuan memastikan semua proses penamaan calon dapat diselesaikan lebih awal dan berjalan lancar.

Bagaimanapun, SPR mengingatkan bahawa kertas penamaan calon yang telah lengkap diisi dan disemak oleh Pejabat Pegawai Pengurus itu hendaklah dikemukakan oleh calon atau penyokong atau pencadang ketika hari penamaan di pusat yang telah ditetapkan.

SPR akan terus menyiarkan secara langsung proses pilihan raya menerusi live streaming bagi DUN yang terpilih di laman Facebook SPR sebagaimana yang dilaksanakan pada pilihan raya sebelum ini, katanya.

Katanya, seramai 49,290 petugas akan dilantik bagi mengendalikan proses PRU DUN Johor ke-15, manakala, sebanyak 1,021 pusat mengundi biasa yang mengandungi 4,638 tempat mengundi/saluran dan 63 pusat mengundi awal bagi pengundian yang mengandungi 82 tempat mengundi/saluran awal, akan digunakan.

Keseluruhan jumlah pusat mengundi adalah sebanyak 1,084 buah dengan 4,720 tempat mengundi/saluran. PRU Dewan Negeri Johor ke-15 ini dianggarkan memerlukan peruntukan sebanyak RM96 juta.

Abdul Ghani berkata semua 962 buah pusat mengundi biasa pada Hari Mengundi akan dibuka dari jam 8 pagi hingga 6 petang dan yang baki 59 pusat mengundi dibuka mengikut waktu yang telah diwartakan.

Manakala bagi pusat mengundi awal, 29 buah pusat mengundi akan dibuka dari jam 8 pagi hingga 12 tengah hari, 8 buah pusat mengundi dari jam 8 pagi hingga 2 petang dan baki 26 buah pusat mengundi awal akan dibuka dari jam 8 pagi hingga 5 petang.

Daftar Pemilih Pilihan Raya (DPPR) yang akan digunakan untuk PRU Dewan Negeri Johor ke-15 ini adalah Daftar Pemilih Induk 2021 yang dikemas kini sehingga 21 Januari 2022.

Daftar Pemilih tersebut mengandungi 2,597,742 orang pengundi yang terdiri daripada 2,574,835 orang pengundi biasa, 10,955 orang anggota tentera dan pasangan, 11,576 orang anggota polis dan pasangan Polis Pasukan Gerakan Am (PGA) serta 376 orang Pengundi Tidak Hadir (PTH) Luar Negara. DPPR tersebut akan mula dijual pada 21 Februari 2022 (Isnin).

Para pengundi boleh membuat semakan Daftar Pemilih untuk mengetahui maklumat pusat mengundi, saluran mengundi dan nombor bilangan mereka melalui laman portal SPR pengundi.spr.gov.my atau menelefon ke talian 03-88927018 atau melalui aplikasi MySPR Semak. Semakan boleh dibuat mulai 21 Februari 2022 (Isnin).

SPR turut menawarkan kepada mana-mana agensi Kerajaan, Pertubuhan Bukan Kerajaan (NGO), mana-mana badan atau individu berkelayakan yang berminat untuk menjadi pemerhati pilihan raya bagi melihat perjalanan proses PRU Dewan Negeri Johor ke-15 bermula pada hari mengundi sehingga keputusan pilihan raya diumumkan.

Mereka dibenarkan untuk membuat pemerhatian seperti di pusat-pusat mengundi, tempat pengiraan undi dan pusat penjumlahan rasmi undi sahaja serta perlu mematuhi kesemua syarat-syarat pelantikan yang telah ditetapkan oleh SPR.

SPR juga memaklumkan permohonan untuk menjadi Pemerhati Pilihan Raya boleh dikemukakan kepada SPR melalui e-mel [email protected] mulai hari ini, 9 Februari 2022 dan tarikh tutup adalah pada 17 Februari 2022.

Bagi menggalakkan pengundi supaya keluar menunaikan tanggungjawab mereka pada hari mengundi, SPR akan melaksanakan kempen `Jom Kita Undi` melalui pelbagai saluran media termasuk di media elektronik, media sosial, hebahan melalui siar raya dan pemasangan kain rentang di lokasi-lokasi strategik tumpuan awam dan tempat-tempat lain yang bersesuaian.

SPR menyasarkan 70 peratus pengundi akan keluar mengundi. SPR juga memohon kerjasama semua pihak termasuk pihak media dan parti-parti politik agar turut mengambil langkah untuk menyeru dan menggalakkan pengundi supaya keluar mengundi.

SPR juga akan meneruskan penambahbaikan seperti berikut:

a. Syarat-syarat kelayakan pengundi pos Kategori Luar Negara seperti yang dilaksanakan sebelum ini telah dimansuhkan,
iaitu:
i. Bermastautin di luar negara kecuali di Wilayah Selatan Thailand (Narathiwat, Pattani, Yala, Songkhla dan Satun), Singapura, Brunei dan Kalimantan, Indonesia; dan
ii. Pernah berada di Malaysia atau kembali ke Malaysia tidak kurang daripada 30 hari dalam tempoh 5 tahun sebelum tarikh pembubaran Dewan Undangan Negeri yang sedang berkuat kuasa.
b. Menyediakan saluran khusus bagi pengundi yang berumur 60 tahun dan ke atas di setiap Pusat Mengundi;
c. Memanjangkan tempoh masa pengundian selama 30 minit dari jam 8.00 pagi hingga 6.00 petang berbanding pada PRU-14 iaitu dari jam 8.00 pagi hingga 5.30 petang;DAN
d. Pengundi-pengundi Orang Kurang Upaya (OKU) akan mengundi di Saluran 1. Seramai 43,149 orang pengundi OKU telah dikenal pasti dan mereka adalah berdaftar dengan Jabatan Kebajikan Masyarakat (JKM).

Bagi tujuan mencegah penularan wabak Covid-19 sepanjang tempoh pilihan raya, satu Prosedur Operasi Standard (SOP) Pencegahan Covid-19 Bagi Pelaksanaan PRU Dewan Negeri Johor Ke-15 sedang dikemaskini oleh SPR, Kementerian Kesihatan Malaysia (KKM) dan Majlis Keselamatan Negara (MKN). SOP ini akan dimaklumkan setelah dimuktamadkan nanti.


KKM hadapi persediaan gelombang Covid-19 selepas PRN Melaka

Persediaan awal sudah dipersiapkan Kementerian Kesihatan (KKM) dalam mendepani gelombang baharu Covid-19 selepas Pilihan Raya Negeri (PRN) Melaka.

Menurut Timbalan Menteri Kesihatan II, Datuk Aaron Ago Dagang berkata, kementerian itu sudah meneliti kesan daripada PRN Melaka dan mula mengambil langkah memantau perkembangan jumlah jangkitan Covid-19 semasa.

Katanya, pemantauan itu termasuk kemungkinan berlaku peningkatan kes jangkitan daripada PRN Melaka.

“Memang kerajaan sedar ada kemungkinan akan berlaku berdasarkan anggaran yang dibuat, sebab itu di PRN Melaka kita tetapkan prosedur operasi standard (SOP) yang ketat, kita tidak benarkan kempen dan pertemuan bersemuka secara besar-besaran.

“Memang betul kesan jangkitan PRN Melaka hanya diketahui dalam tempoh 10 hingga 14 hari lagi. Ini semua sudah kita siap sedia dan untuk PRN Sarawak juga kita akan tetapkan SOP yang ketat,” katanya di Dewan Rakyat hari ini.

Menjawab soalan asal Datuk Mohd Fasiah Mohd Fakeh (Bersatu-Sabak Bernam) setakat manakah kejayaan kerajaan mengawal pandemik Covid-19 di negara ini, Aaron berkata, kerajaan berjaya mengawal pandemik Covid-19 dengan penurunan kes sejak minggu epid 35 tahun ini.

Katanya, jumlah kes mingguan sudah menurun daripada 138,929 kepada 40,600 pada minggu epid 46, dengan penurunan sebanyak 70.8 peratus.

“Kes kematian mingguan pula menurun sebanyak 83.4 peratus daripada 2,092 pada minggu epid 38 kepada 347 pada minggu epid 46 manakala kadar penggunaan katil di wad hospital dan di unit rawatan rapi (ICU) juga menurun.

“Penurunan menunjukkan kurang daripada 70 peratus, berbanding melebihi 100 peratus bagi kebanyakan hospital kerajaan semasa gelombang ketiga sedang memuncak pada minggu epid 29 (18-07-2021 hingga 24-07-2021) hingga minggu epid 36 (05-09-2021 hingga 11-09- 2021),” katanya.

Beliau menjelaskan kadar penggunaan katil oleh kes tahap 3, 4 dan 5 menunjukkan tren penurunan berikutan kejayaan vaksinasi menurunkan risiko kemasukan ke wad.

Dalam perkembangan yang sama, katanya kejayaan pengawalan pandemik Covid-19 disumbang pemberian vaksin secara intensif dan besar-besaran bagi memastikan liputan vaksinasi populasi mencapai 40 peratus dan ke atas.

“Sasaran berkenaan ditetapkan berdasarkan pengalaman beberapa negara yang meyaksikan penurunan kes, kematian serta penggunaan katil hospital apabila liputan vaksinasi populasi di negara itu mencapai 40 peratus dan ke atas.

“Sehingga 20 November lalu, Malaysia sudah mencapai liputan populasi lengkap divaksin sebanyak 76.4 peratus,” katanya.


Covid-19: PM nasihat kawal diri

Perdana Menteri Datuk Seri Ismail Sabri Yaakob sekali lagi menasihatkan masyarakat supaya kekal melakukan kawalan kendiri bagi mengelakkan dijangkiti wabak Covid-19.

Ismail Sabri berkata kawalan kendiri tetap perlu dilakukan dalam suasana penuh kemeriahan dan kegembiraan umat Islam menyambut Hari Raya Aidilfitri bagi memastikan kesihatan diri sendiri serta masyarakat sekeliling sentiasa dalam keadaan baik.

“Di dalam bangunan masih lagi memakai pelitup muka, diwajibkan, tetapi di luar bangunan di kawasan terbuka seperti ini (masjid) tidak lagi memakai pelitup muka,” katanya memetik laporan Bernama.

Ismail Sabri juga menzahirkan rasa puas hati beliau terhadap sikap berhati-hati dan amalan kendiri orang ramai dalam mencegah jangkitan Covid-19.

“Tetapi saya lihat sewaktu saya datang tadi, ramai yang berjalan kaki ke masjid ini, masih lagi memakai pelitup muka. Bermakna rakyat masih lagi berhati-hati. Menjaga dan mengawal kendiri untuk kesihatan diri, anak dan keluarga masing-masing.

“Jadi alhamdulillah. Kita walaupun diberi kebebasan, tidak terlalu terbuka, bebas dan masih lagi berhati-hati, alhamdulillah,” katanya ketika ditemui sebelum pulang dari Masjid Wilayah Persekutuan di sini selepas menunaikan solat sunat Aidilfitri.

Perdana Menteri turut mengambil kesempatan untuk sekali lagi mengucapkan selamat Hari Raya Aidilfitri kepada umat Islam.

Pada 27 April, Menteri Kesihatan Khairy Jamaluddin mengumumkan beberapa kelonggaran langkah kawalan dan pencegahan Covid-19 berkuat kuasa 1 Mei antaranya pemakaian pelitup muka di luar bangunan akan menjadi pilihan bukan lagi satu kewajipan selain tidak wajib mengimbas aplikasi MySejahtera untuk memasuki premis.

Kelonggaran langkah kawalan dan pencegahan Covid-19 di negara ini adalah selaras dengan Fasa Peralihan Ke Endemik.


Surat tular RoS, Hishammuddin kata ‘apa dah jadi dengan UMNO?’

Selepas tular surat dari Jabatan Pendaftaran Pertubuhan Malaysia (RoS), Datuk Seri Hishammuddin Hussein turut mempersoalkan berhubung isu usul tambahan jawatan Presiden dan Timbalan Presiden UMNO tidak dipertanding semasa Perhimpunan Agung UMNO (PAU) 2022.

Bekas Naib Presiden digantung keahlian parti itu mengkritik langkah UMNO kerana mengheret Menteri Dalam Negeri berhubung isu usul tambahan tersebut, ia selepas surat tular yang didakwa dihantar kepada UMNO sebelum ini tidak mengesahkan keputusan tidak mempertandingkan dua jawatan tertinggi pada pemilihan.

“Apa dah jadi dengan UMNO? Sekarang diheret pula Menteri KDN (Kementerian Dalam Negeri).

“Inilah sebab kita dipecat dan digantung, ‘just in case’ menteri tak bagi pengecualian,” katanya di ruangan komen ciapan Twitter oleh bekas Ketua Pemuda, Khairy Jamaluddin Abu Bakar.

Khairy juga semalam mengecam pemimpin UMNO susulan ‘pengecualian’ yang diberikan kerajaan terhadap parti itu berhubung pematuhan Seksyen 13(1)(c)(iv) Akta Pertubuhan 1966.

“Hak anda untuk memilih presiden dan timbalan presiden telah dirompak oleh usul tak sah ini yang difailkan oleh perwakilan daripada bahagian (timbalan presiden) Mohamad Hasan.

“Dah lah malu buat usul untuk melindungi ketua sendiri, siap boleh langgar perlembagaan parti sendiri,” kata Khairy, dalam klip video dimuat naik di TikTok.

Terdahulu, surat dengan kepala surat RoS itu didakwa diutuskan kepada Setiausaha Agung UMNO, Datuk Seri Ahmad Maslan pada 2 Mac lalu.

Surat awal RoS dihantar kepada UMNO yang sememangnya memutuskan bahawa keputusan dibuat semasa Perhimpunan Agung 2022 lalu untuk tidak mempertandingkan pemilihan Presiden dan Timbalan Presiden adalah tidak sah.

Semalam, Menteri Dalam Negeri Datuk Seri Saifuddin Nasution Ismail semalam dilaporkan berkata KDN memutuskan untuk memberi pengecualian daripada pematuhan Seksyen 13(1)(c)(iv) Akta Pertubuhan 1966 (Akta 832) kepada UMNO berhubung keputusan usul tambahan itu.

Saifuddin berkata pihaknya telah merujuk kepada Perlembagaan dan Peraturan-Peraturan Persidangan UMNO mengenai usul tambahan itu dan memberi pengecualian berdasarkan Seksyen 70 Akta 832.


Anwar juga tiada majoriti, Pua cadang pertimbang cadangan PM

Cadangan kerjasama bipartisan yang dikemukakan oleh Perdana Menteri (PM) Tan Sri Muhyiddin Yassin perlu dipertimbangkan, ia memandangkan Datuk Seri Anwar Ibrahim juga tiada majoriti, kata seorang Ahli Parlimen (MP) DAP Tony Pua.

MP Damansara itu berkata pembangkang boleh meraikan sekiranya Muhyiddin meletak jawatan, tetapi persoalan yang timbul apakah langkah seterusnya kerana Presiden UMNO, Datuk Seri Ahmad Zahid Hamidi juga sudah bersumpah tidak akan menyokong Anwar sebagai calon PM.

“Kemungkinan penyelesaian terbaik adalah jika calon PM dari Pakatan Harapan tampil mengumumkan dia mempunyai majoriti yang kuat, hebat dan meyakinkan.

“Kemudian cadangan Muhyiddin boleh dibahaskan dan kita boleh menyuruhnya kemas begnya dan berundur secepat mungkin.

“Tetapi saya pasti semua orang tahu jawapannya. Terutama Ahmad Maslan mengatakan Zahid bersumpah tidak akan menyokong Anwar sebagai PM,” katanya dalam kenyataan di akaun Facebooknya.

Selain itu, Pua berkata terdapat tiga pilihan lain yang boleh difikirkan tetapi ianya akan membawa lebih bencana kepada rakyat dan negara kerana akhirnya kleptokrat akan bebas dan kembali menguasai pentadbiran kerajaan.

“Apa pilihan yang ada pada kaca mata rakyat? i) Meneruskan kemelut politik selama beberapa minggu (atau lebih lama) kerana tidak ada yang mendapat majoriti di tengah-tengah wabak ini. ii) kleptokrat bebas dan badut sama berada dalam kabinet dan iii) Pilihan Raya Umum, kerana tidak ada sesiapa memiliki majoriti. Pada ketika krisis pandemik. Cukup-cukuplah,” katanya lagi.

Bagaimanapun, Pua tidak sanggup menerima tiga pilihan diatas kerana ia bakal mengundang lebih banyak kehancuran kepada negara.

Secara jujurnya, Pua menyifatkan cadangan kerjasama bipartisan tersebut adalah sesuatu yang diperlukan buat negara ketika ini, khususnya rakyat yang sudah muak dengan krisis politik sekali lagi.

“Mari berterus terang. Muhyiddin tidak menawarkan kacang yang monyet pun akan tolak.

“Dia menawarkan beberapa (secara mengejutkan) pembaharuan bipartisan yang nyata yang sangat diperlukan oleh negara ini,” katanya.

Antara cadangan tersebut menurut Pua yang realistik untuk dilihat adalah berhubung cadangan menghadkan tempoh seseorang PM selama dua penggal dan akta anti lompat parti.

“Pandangan saya adalah jika kita tidak dapat memperoleh majoriti untuk Ketua Pembangkang kita, kita mesti memberikan pertimbangan sepenuhnya cadangan Muhyiddin.

“Dia telah meminta untuk bertemu dengan semua parti pembangkang untuk membincangkan perkara di atas. Dan sekurang-kurangnya kita mesti bersetuju untuk menghadiri mesyuarat tersebut.
“Lagipun, segalanya untuk rakyat dan tidak ada yang rugi,” ujarnya lagi.


4 lelaki ditangkap cuba sogok polis bebas geng judi

Polis Dang Wangi menangkap empat lelaki kerana cuba memberi sogokan RM30,000 bagi melepaskan lapan individu yang ditahan berkaitan kes perjudian di Jalan Changkat Perak di ibu negara, pada Khamis.

Ketua Polis Daerah Dang Wangi, Asisten Komisioner Mohamad Zainal Abdullah berkata, sepasukan anggota bahagian siasatan jenayah melakukan serbuan di sebuah apartment di jalan itu kira-kira jam 3 pagi Khamis selepas menerima maklumat judi atas talian.

Dalam serbuan itu, polis menahan dua lelaki dan seorang wanita tempatan serta lima lelaki warga China, berumur antara 27 dan 32 tahun, selain merampas wang tunai dan beberapa barangan lain.

“Ketika serbuan dilakukan, anggota polis didatangi dua individu Cina dan dua Melayu berumur 25 hingga 39 tahun yang menawarkan wang sebanyak RM30,000 bagi membebaskan semua yang ditangkap.

“Polis menolak tawaran berkenaan dan menasihatkan mereka supaya tidak menganggu tugas yang dilakukan, tetapi tidak dipedulikan.

“Polis kemudian menangkap semua suspek dan merampas wang RM30,000. Kes itu akan diserah kepada Suruhanjaya Pencegahan Rasuah Malaysia,” katanya dalam satu kenyataan, hari ini.

Zainal berkata, pihaknya turut melakukan dua serbuan lagi di unit lain apartment berkenaan pada jam 4 pagi dan menangkap empat lelaki warga China berumur antara 26 dan 27 tahun.

“Polis merampas 10 telefon bimbit, empat sim kad dan wang tunai RM3,311. Semua tangkapan disiasat mengikut Seksyen 4(1) (G) Akta Rumah Judi Terbuka 1953, dan Seksyen 6 (1) (C) Akta Imigresen 1959/63,” katanya.


No Way dan Noktah! Zahid nyatakan pendirian UMNO bukan peribadi lagi

Ahmad Zahid Hamidi malam tadi telah menjelaskan sekali lagi bahawa UMNO tidak akan bekerjasama dengan Bersatu. Tidak kira dalam Pilihan Raya Negeri (PRN) Melaka atau Pilihan Raya Umum Ke-15 (PRU15) nanti.

Dua kali Zahid menyatakan perkara demikian. Kali pertama dia berkata ‘No Way’ kepada pertanyaan sama ada UMNO akan bekerjasama dengan Bersatu dan Perikatan Nasional (PN), dan kali kedua malam tadi dia berkata ‘tiada kerjasama… noktah’.

Jadi tidak perlulah lagi pemimpin-pemimpin UMNO yang telah diketepikan seperti Shahidan Kassim, Annuar Musa, Hishammuddin Hussein, Tajuddin Rahman, hatta Ismail Sabri Yaakob sekali pun untuk berwayang lagi kononnya UMNO memerlukan kerjasama Bersatu dan PN jika mahu menang PRN Melaka atau PRU.

Dengar dan ikutlah cakap Presiden anda yang begitu yakin UMNO akan menang besar dalam PRN Melaka dan PRU akan datang.

Lagipun, anda hanya Naib Presiden, bekas Setiausaha Agung, bekas Ketua Penerangan, bekas ahli Majlis Tertinggi (MT) sahaja, semuanya adalah ‘bekas’ – seperti timun – sedangkan Zahid dan kumpulannya dalam MT lebih berkuasa ibarat durian.

Sekarang ini, suara Zahid adalah suara UMNO. Usahlah memujuk diri mengatakan “itu adalah pandangan peribadi Zahid”, sedang semua orang tahu kata-kata Zahid tidak boleh dibantah.

Usahlah memberi harapan kepada rakyat bahawa UMNO akan bekerjasama dengan Bersatu, malah dengan PAS yang menjadi sekutu di dalam Muafakat Nasional (MN) sekali pun, hubungan sudah retak menunggu belah.

Usahlah PAS terhegeh-hegeh merayu menjadi orang tengah antara UMNO dan Bersatu sedang mereka sendiri tidak dilayan oleh Zahid yang telah memberi kata putus. Kata-kata Zahid sekarang mewakili UMNO, bukan dirinya lagi, kerana dia adalah presiden parti Melayu terbesar di dunia.

Bukan kita ingin melihat perpecahan, tetapi jika di satu pihak enggan bersatu, menunjukkan keangkuhan, maka biarkan lah ‘si luncai terjun dengan labu-labunya’.

Apa yang menjadi misteri sekarang ini ialah pemimpin UMNO di peringkat Kerajaan Pusat – kerajaan Keluarga Malaysia yang mendapat dukungan daripada Bersatu, PAS dan PN.

Siapakah yang akan mereka bantu berkempen pada PRN Melaka? Sejarah membuktikan mana-mana ahli UMNO berkempen bagi pihak lawan akan dikenakan tindakan tegas.

Rakyat hendak melihat jika UMNO meletakkan calon misalnya di kawasan Dewan Undangan Negeri (DUN) Sungai Udang, demikian juga PN (tidak kira sama ada Bersatu atau PAS) meletak calon mereka di situ, selain calon Pakatan Harapan (PH), sekali gus menyaksikan pertembungan tiga penjuru.

Adakah Ismail Sabri sebagai Perdana Menteri atau menteri-menteri UMNO yang lain tidak turut serta berkempen di DUN Sungai Udang atau kawasan lain? Jika turun berkempen, calon mana yang akan mereka sokong? UMNO atau PN?

Jika berkempen untuk UMNO – sekali gus ia akan memperlecehlkan calon Bersatu atau PAS – bagaimana Ismail Sabri akan berdepan dengan pemimpin parti lain yang menganggotai barisan Kabinetnya?

Rasanya mereka akan tertekan kerana pada peringkat Pusat, Ismail Sabri mendapat sokongan lebih 50 Ahli Parlimen PN dan sekutu untuk membentuk kerajaan Keluarga Malaysia.

Kita juga melihat keputusan Zahid itu adalah satu bentuk tekanan yang dilakukan terhadap Ismail Sabri serta pemimpin UMNO yang menyokong PN, terutama Bersatu.

Oleh itu, tak perlulah Shahidan, Annuar, Nazri Aziz, Hishammuddin dan pemimpin UMNO lain dalam Kabinet Ismail Sabri, beria-ia menyatakan kepentingan kerjasama dengan Bersatu dan PN. Zahid telah buat keputusan ‘No Way’.. Noktah!

Tidak perlulah lagi mengibar bendera, bersuara mendesak UMNO bekerjasama dengan PN, khususnya Bersatu, semata-mata untuk mengambil hati Muhyiddin Yassin. Siapa anda berbanding Zahid?

Kita wajar memuji pendirian tegas Zahid setelah dua kali menyatakan ‘No Way’ dan ‘Noktah’ kepada persoalan sama ada akan bekerjasama dengan Bersatu dan PN. Lagipun seperti alasan diberi oleh Zahid ‘keputusan itu adalah suara Perhimpunan Agung UMNO’.

Akhir kalam, sudah dua kali Zahid tolak dan semua pihak patut hormatinya.

Tok Akhi
Pemerhati politik kampung

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Korea Utara sahkan ujian peluru berpandu balistik jarak sederhana

Korea Utara mengesahkan telah menguji peluru berpandu balistik jarak pertengahan (IRBM) Hwasong-12 pada Ahad, menurut agensi berita negara itu KCNA, kali pertama peluru berpandu dengan keupayaan nuklear sebesar itu dilancarkan sejak 2017.

Pelancaran itu pertama kali dilaporkan pihak berkuasa Korea Selatan dan Jepun pada Ahad. Penganalisis dan pegawai berkata ujian itu melibatkan peluru berpandu IRBM, yang tidak diuji Korea Utara sejak 2017 apabila ia menggantung ujian peluru berpandu terbesar dan senjata nuklearnya.

“Ujian tembakan telah dilakukan bertujuan memeriksa secara terpilih peluru berpandu balistik jarak jauh darat ke darat Hwasong-12 dan mengesahkan ketepatan keseluruhan sistem senjata ini,” kata KCNA.

Korea Utara sebelum ini berkata Hwasong-12 boleh membawa “kepala peledak nuklear bersaiz besar.”

KCNA berkata pelancaran peluru berpandu itu dilakukan dengan cara untuk memastikan keselamatan negara jiran, dan kepala peledak ujian itu dipasang dengan kamera yang mengambil gambar ketika berada di angkasa.

Gambar yang dikeluarkan oleh media kerajaan menunjukkan imej Korea Utara dan kawasan sekitarnya. Korea Utara pertama kali mengambil gambar sedemikian pada 2017, kata penganalisis.

Pemimpin Korea Utara Kim Jong-un dilaporkan tidak hadiri menyaksikan ujian itu – kali ketujuh dilakukan sepanjang bulan ini.

Dalam ujian Ahad, Korea Utara berkata ia melepaskan peluru berpandu pada trajektori tinggi “dengan mengambil kira keselamatan negara jiran.”

Ujian itu “mengesahkan ketepatan, keselamatan, dan keberkesanan operasi sistem senjata jenis Hwasong-12 yang dihasilkan,” kata KCNA. – Agensi


JHEAINS akan tutup masjid, surau tak patuh arahan SOP baharu Covid esok

Jabatan Hal Ehwal Agama Islam Negeri Sembilan (JHEAINS) memberi amaran akan menutup sekurang-kurangnya seminggu, mana-mana masjid atau surau yang tidak mematuhi prosedur operasi standard (SOP) baharu Covid-19 berkuat kuasa esok (13 Jun 2022).

Menurut kenyataan jabatan itu, mana-mana individu yang melanggar SOP berkenaan juga akan dikenakan tindakan mengikut Akta Pencegahan dan Pengawalan Penyakit Berjangkit 1988.

Selain itu, individu terbabit boleh dikenakan tindakan mengikut tiga undang-undang lain, termasuk Seksyen 109 (Mengingkari perintah yang diisytiharkan oleh penjawat awam) Enakmen Jenayah Syariah Negeri Sembilan 1992.

Mengikut peraturan yang akan berkuat kuasa esok, semua masjid dan surau dikehendaki menyediakan kemudahan mencuci tangan dengan sabun dan air atau cecair pembasmi kuman, selain memastikan ruang udara tertutup mempunyai sistem pengudaraan yang baik.

“Masjid dan surau juga perlu mengingatkan jemaah supaya memakai pelitup muka di dalam ruang masjid dan surau yang tertutup serta menjaga kebersihan tangan,” kata JHEAINS.

Kenyataan itu juga menjelaskan individu yang tidak sihat, bergejala dan yang berstatus risiko tinggi kes positif Covid-19 atau dalam tempoh perintah pengawasan dan pemerhatian di rumah tidak dibenar hadir.

JHEAINS juga mulai esok membenarkan aktiviti semua solat untuk merapatkan saf, mengadakan qiamullail dan iktikaf, serta bersalaman tetapi tidak menyentuh muka selepas itu.

Selain itu, jabatan berkenaan juga membenarkan majlis akad nikah, kenduri kahwin dan program komuniti yang lain tanpa penjarakan fizikal.

“Aktiviti di dalam dewan tertutup, bilik kuliah, dibenarkan, namun orang ramai diwajibkan memakai pelitup muka. Bagi ruang terbuka atau kawasan lapang, pemakaian pelitup muka adalah digalakkan,” kata JHEAINS.


Lebih 70.44 juta dos vaksin Covid-19 telah diberikan sejak tahun lalu

Sebanyak 70,446,288 dos vaksin Covid-19 telah diberikan menerusi Program Imunisasi Covid-19 Kebangsaan (PICK) sejak 24 Februari tahun lalu hingga semalam (9 Mei 2022).

Kementerian Kesihatan (KKM) memaklumkan daripada jumlah itu, 16,045,993 adalah dos penggalak yang diberikan sejak PICK-B dilancarkan awal Oktober tahun lalu.

Selain itu, 26,812,809 atau 82.1 peratus adalah penerima dos kedua, manakala 27,800,885 atau 85.1 peratus populasi Malaysia menerima sekurang-kurangnya satu dos.

Sementara itu, semalam sebanyak 15,077 dos kedua vaksin Covid-19 diberikan kepada kanak-kanak berusia lima hingga 11 tahun, manakala 7,567 lagi adalah dos pertama.

Sejak PICKids dilancarkan Februari lalu seramai 945,787 atau 26.6 peratus kanak-kanak telah melengkapkan dua dos suntikan vaksin itu, manakala 1,560,474 lagi menerima dos pertama.

Program vaksinasi PICKids akan ditamatkan 15 Mei ini. Orang ramai yang mahu anak masing-masing disuntik vaksin Covid-19 selepas tarikh berkenaan akan dikenakan bayaran.

Sementara itu, seramai 2,898,581 atau 93.2 peratus remaja berusia 12 hingga 17 tahun telah lengkap dua dos vaksin Covid-19, manakala 2,996,030 atau 96.3 peratus lagi menerima sekurang-kurangnya satu dos.

Bagi populasi berusia 18 tahun dan ke atas, sehingga kini seramai 22,968,441 atau 97.6 peratus telah menerima dua dos, dan 23,244,381 atau 98.8 peratus lagi menerima sekurang-kurangnya satu dos.


RM420 juta belanja enam PRN

Sekurang-kurangnya sebanyak RM420 juta perbelanjaan diperuntukkan untuk enam Pilihan Raya Negeri (PRN) yang dijadual diadakan sama ada Julai atau Ogos tahun ini.

Timbalan Menteri Kewangan, Datuk Seri Ahmad Maslan berkata, anggaran itu mengambil kira keadaan semasa jika PRN dibuat pada tahun ini.

“Ini enam negeri yang akan datang nanti dan saya bersetuju dengan apa yang Ahli Parlimen Bachok (Mohd Syahir Che Sulaiman) cadangkan supaya diadakan pilihan raya itu pada Sabtu,” katanya pada sidang Dewan Rakyat, hari ini (30 Mac 2023).

Terdahulu, Mohd Syahir yang juga ahli Parlimen Perikatan Nasional (PN) mencadangkan kepada kerajaan supaya PRN diadakan pada Sabtu.

Dalam masa yang sama, Ahmad turut berkata, cadangan berkenaan boleh diambil kira, sekali gus menyifatkan ia suatu cadangan yang baik memandangkan ke semua enam negeri terbabit cuti pada hari Sabtu.

“Elok hari Sabtu, sebab hari Jumaat di sebelah Pantai Timur cuti, elok hari Sabtu, saya setuju dan saya kira SPR juga tiada masalah untuk itu,” katanya.

Selangor, Kedah, Kelantan, Terengganu, Negeri Sembilan dan Pulau Pinang dijangka mengadakan PRN tahun ini setelah tidak menyertai Pilihan Raya Umum Ke-15 pada 19 November 2022.


Pegawai Zahid bidas Isham Jalil buat gelabah selepas UMNO kalah PRN

Setiausaha Politik kepada Datuk Seri Ahmad Zahid Hamidi membidas seorang Ahli Majlis Tertinggi (MT) UMNO, Isham Jalil menggelabah selepas kekalahan memalukan pada Pilihan Raya Negeri (PRN) Sabtu lalu.

Datuk Mohd Razlan Muhammad Rafii yang bekerja dengan Zahid di Kementerian Kemajuan Desa dan Wilayah berkata Isham tidak perlu menggelabah dan terburu-buru dalam membuat sebarang gesaan walaupun UMNO merekodkan keputusan buruk pada enam PRN.

Sebaliknya, Razlan membidas Isham Jalil yang dilihat terburu-buru apabila menggesa mesyuarat MT dan perhimpunan agung khas UMNO diadakan segera.

Razlan mempersoalkan niat sebenar Isham apabila menyatakan demikian secara terbuka.

“Nak buat mesyuarat atau apa-apa, kena ada analisis, hasil kajian, tak boleh guna satu data untuk buat semua keputusan. Kalau rumah terbakar, nak tunggu laporan bomba pun ambil masa dua minggu, inikan pula babitkan enam negeri, takkan nak harap dalam dua, tiga hari dapat semua analisis.

“Kita kena matang, sebab itu saya nak tanya, apa niat dia tulis gesaan ini di Facebook sedangkan ini babit hal dalaman dan strategi parti. Kalau dia tak puas hati, bincang dalam keluarga, bukan bercerita kepada jiran dan orang luar. Apa tujuan dia cakap begini secara terbuka?,” katanya hari ini dipetik laporan BH.

Beliau diminta mengulas gesaan Isham menerusi Facebook semalam supaya mesyuarat MT khas dan Perhimpunan Agung UMNO (PAU) khas diadakan segera untuk membincangkan hala tuju parti selepas UMNO ‘berada dalam saat getir dan kritikal’ pasca PRN.

Menurut Isham, MT UMNO masih belum bersidang atau dipanggil bersidang walaupun selepas enam hari PRN berakhir, yang menyaksikan UMNO menjadi wakil tunggal BN hanya menang 17.6 peratus atau 19 daripada 108 kerusi yang ditandingi di enam negeri.

Keputusan enam PRN pada 12 Ogos lalu menyaksikan Pakatan Harapan (PH)-UMNOkekal memerintah di Pulau Pinang, Selangor dan Negeri Sembilan, manakala Perikatan Nasional (PN) mengukuhkan penguasaan di Kedah, Kelantan dan Terengganu.

PN dilihat menguasai PRN itu secara keseluruhan selepas berjaya mengurangkan majoriti PH-BN di tiga negeri gabungan, khususnya mengakhiri penguasaan dua pertiga di Selangor dan berjaya bertapak di Negeri Sembilan, selain menang semua kerusi di Terengganu.

Kemaraan PN dalam PRN dikatakan berpunca daripada kebanyakan penyokong UMNO memberi undi kepada PN atau tidak keluar mengundi sebagai protes terhadap kerjasama UMNO dengan DAP dan PH serta bantahan terhadap Presiden UMNO.


Dana RM10 juta YAB kepada Armada untuk pelaburan, kata Datuk K sebagai saksi pembelaan

Mahkamah Tinggi Kuala Lumpur hari ini diberitahu bahawa pemberian dana RM10 juta oleh Datuk Seri Dr Ahmad Zahid Hamidi melalui Yayasan Akalbudi (YAB) kepada Armada Holdings Sdn Bhd untuk membida tender sebagai syarikat pembekal arang batu kepada Tenaga Nasional Berhad (TNB) bagi tujuan pelaburan.

Ahli perniagaan Datuk Seri Khalid Mohamad Jiwa atau lebih dikenali sebagai Datuk K, 64, menjadi saksi pembelaan dalam kes rasuah Presiden UMNO yang bersambung hari ini.

Jelasnya, wang RM10 juta itu juga telah dikembalikan berserta faedah sebanyak RM69,722.65 kepada yayasan tersebut dan yayasan berkenaan tidak mengalami apa-apa kerugian serta memperoleh keuntungan yang sama atau sepatutnya, menurut laporan Bernama.

Khalid bagaimanapun tidak bersetuju dengan cadangan Timbalan Pendakwa Raya Datuk Mohd Dusuki Mokhtar bahawa dana itu adalah satu pinjaman dan beliau (Khalid) tidak pernah terlintas untuk menolak pelawaan Ahmad Zahid untuk membantu memberikan dana RM10 juta.

Disoal lanjut, adakah saksi itu tidak terfikir bagaimana Ahmad Zahid mendapatkan dana berkenaan (RM10 juta), Khalid yang mengenali timbalan perdana menteri itu hampir 30 tahun sejak bertugas sebagai pengurus bahagian pinjaman di bank Bumiputra (kini bank CIMB) berkata Ahmad Zahid adalah seorang tokoh korporat, usahawan, bekas ahli perbankan selain mempunyai sumber kewangan yang pelbagai.

“Tempoh kenalan yang lama itu membuatkan saya rapat dengan Datuk Seri Zahid dan mengenali sifat dan karakter beliau. Antara sifat beliau yang saya ketahui adalah beliau seorang yang pemurah, dermawan dan suka membantu apabila seseorang memerlukan bantuan,” kata saksi pembelaan kelapan itu.

Beliau berkata demikian pada perbicaraan membela diri Ahmad Zahid yang berdepan 47 pertuduhan iaitu 12 pertuduhan pecah amanah, lapan pertuduhan rasuah dan 27 pertuduhan pengubahan wang haram membabitkan puluhan juta ringgit dana YAB.

Ketika membacakan penyataan saksinya Khalid berkata disebabkan agak rapat dengan Ahmad Zahid beliau juga pernah melakukan beberapa aktiviti sosial bersama antaranya beliau bersama isteri Datuk Seri Siti Nurhaliza Tarudin pernah beberapa kali menunaikan ibadah umrah di Tanah Suci bersama Ahmad Zahid dan isteri Datin Seri Hamidah Khamis.

Menceritakan mengenai pemberian dana RM10 juta kepada Armada Holdings, Khalid berkata sekitar 2015, rakannya iaitu Datuk Wasi Khan @ Wasiyu Zama Israr yang juga saksi pendakwaan ke-21 bertemu dengannya dan memaklumkan bahawa beliau (Wasi Khan) berhasrat untuk menubuhkan satu syarikat pembekalan arang batu di Indonesia.

Menurut Khalid, syarikat berkenaan (Armada) memerlukan modal berbayar RM10 juta untuk memenuhi syarat minimum bagi didaftarkan sebagai syarikat pembekal atau kontraktor di bawah TNB.

“Datuk Wasi Khan tahu bahawa saya merupakan seorang kenalan rapat kepada Datuk Seri Zahid dan beliau (Wasi Khan) telah meminta bantuan saya untuk menguruskan satu perjumpaan dengan Datuk Seri Zahid. Saya bersetuju dengan permintaan Datuk Wasi Khan dan telah menguruskan satu perjumpaan di antara kami berdua bersama Datuk Seri Zahid di pejabat beliau di Kementerian Dalam Negeri di Putrajaya,” katanya.

Khalid berkata dalam pertemuan tersebut Wasi Khan menyatakan hasratnya kepada Ahmad Zahid dan meminta campur tangan Ahmad Zahid untuk meminta pihak TNB supaya dapat mengurangkan jumlah modal berbayar kepada RM5 juta sahaja.

“Namun, Datuk Seri Zahid telah memaklumkan bahawa beliau tidak boleh berbuat demikian kerana ia di luar bidang kuasa beliau dan menjadi satu kesalahan sekiranya beliau campur tangan dalam urusan dan polisi yang telah ditetapkan oleh TNB.

“Saya seterusnya memaklumkan kepada Datuk Seri Zahid berkenaan kredibiliti, latar belakang dan penglibatan Datuk Wasi Khan dalam bidang perniagaan. Datuk Seri Zahid percaya bahawa saya tidak akan membawa individu sembarangan untuk berjumpa dengan Datuk Seri Zahid melainkan saya yakin dengan kebolehpercayaan individu tersebut,” katanya yang mengenali Wasi Khan selama 20 tahun.

Katanya dalam fahamannya wang RM10 juta yang diberikan oleh Ahmad Zahid kepada Wasi Khan adalah masih berbentuk pelaburan tanpa apa-apa kerugian kepada pengeluaran wang tersebut, walaupun ia tidak disebut oleh Ahmad Zahid ketika pertemuan di antara mereka bertiga.

“Saya juga mengetahui Datuk Seri Zahid merupakan bekas ahli perbankan dan mempunyai pengetahuan mengenai perkara ini. Jumlah RM10 juta adalah bertujuan semata-mata untuk membolehkan syarikat Armada Holdings layak untuk membida tender sebagai syarikat pembekal arang batu kepada TNB yang dipercayai akan memberikan pulangan yang baik kepada syarikat sekiranya berjaya dan bukan untuk tujuan lain,” katanya.

Beliau berkata pada akhir perbincangan, Ahmad Zahid bersetuju untuk terlibat dengan membantu menyediakan dana sebanyak RM10 juta dan selepas menerima dana itu, Wasi Khan menubuhkan Armada Holdings Sdn Bhd dengan jumlah modal berbayar berjumlah RM10 juta dan beliau juga adalah Ketua Pegawai Eksekutif syarikat tersebut.

Perbicaraan di hadapan Hakim Datuk Collin Lawrence Sequerah bersambung.


OKT lolos dalam video tular dipenjara 4 bulan

Seorang lelaki yang meloloskan diri ketika dibawa menaiki lori polis selepas menjalani saringan Covid-19 di Klinik Kesihatan Beranang dekat sini dan tular dalam media sosial, dipenjara empat bulan oleh Mahkamah Majistret Bandar Baru Bangi hari ini.

Hakim Effandi Nazila Abdullah yang bertindak sebagai majistret menjatuhkan hukuman itu ke atas R. Theyagarajan, 24, selepas dia mengaku bersalah melarikan diri daripada jagaan anggota polis yang menahannya secara sah di sisi undang-undang, menurut laporan Bernama.

Mahkamah memerintahkan tertuduh menjalani hukuman penjara bermula dari tarikh tangkap pada 9 Jan lepas.

Theyagarajan didakwa melakukan perbuatan itu di Klinik Kesihatan Beranang, Hulu Langat di sini pada 11 pagi, 11 Jan lepas mengikut Seksyen 224 Kanun Keseksaan yang memperuntukkan hukuman penjara hingga dua tahun atau denda atau kedua-duanya.

Mengikut fakta kes, pada hari kejadian, tertuduh melarikan diri daripada tahanan dan kawalan polis tetapi berjaya ditahan semula 50 meter dari lokasi kejadian sebelum dibawa ke Ibu Pejabat Polis Daerah (IPD) Kajang.

Ketika rayuan, tertuduh yang tidak diwakili peguam merayu denda minimum, namun Timbalan Pendakwa Raya Hakim Amir Abdul Hamid mencadangkan tertuduh dikenakan hukuman penjara mengambil kira dia telah membahayakan orang awam.

“Kebiasaannya, mereka yang dituduh di bawah kesalahan ini boleh dipenjara antara enam bulan hingga setahun. Ia akan menjadi pengajaran kepadanya dan orang awam agar tidak mengulangi perbuatan tersebut,” kata Hakim Amir.

Media sebelum ini melaporkan, seramai 19 Orang Kena Tahan (OKT) dari Balai Polis Kajang dibawa anggota polis ke klinik kesihatan berkenaan untuk menjalani saringan Covid-19.

Setelah selesai urusan saringan, kesemua OKT dimasukkan semula ke dalam lori namun seorang lelaki (tertuduh) cuba melarikan diri dan hasil semakan mendapati tertuduh ditangkap berhubung kes samun dan sedang dalam tempoh tahanan reman.


Tasik Chini, data peribadi antara tumpuan Dewan Rakyat hari ini

Isu pemuliharaan Tasik Chini, di Pahang dan pencerobohan data peribadi dijangka menjadi antara tumpuan pada hari terakhir Mesyuarat Kedua Penggal Kelima Parlimen ke-14, hari ini.

Menurut Aturan Urusan Mesyuarat di laman rasmi Parlimen, soalan mengenai tindakan kerajaan bagi merawat dan memulih kembali kawasan Tasik Chini agar tidak dilucutkan status Pertubuhan Pendidikan Kebudayaan dan Saintifik Pertubuhan Bangsa-Bangsa Bersatu (UNESCO) diajukan Fuziah Salleh (PH-Kuantan) kepada Menteri Tenaga dan Sumber Asli pada sesi Waktu Pertanyaan Menteri.

Turut tersenarai, soalan Shaharizukirnain Abd Kadir (PAS-Setiu) yang mahu Menteri Komunikasi dan Multimedia menyatakan perancangan kementerian untuk meminda beberapa fasal dalam Akta Perlindungan Data Peribadi bagi menangani jenayah pencerobohan hampir 100 juta data peribadi.

Pada sesi soal jawab pula, Lukanisman Awang Sauni (GPS-Sibuti) bertanyakan Menteri Komunikasi dan Multimedia mengenai status pemberian tablet melalui program PerantiSiswa dan maklumat terkini jumlah tablet yang bakal diagihkan kepada pelajar daripada golongan B40.

Selain itu, soalan berhubung inisiatif kerajaan membantu mahasiswa yang tercicir dan tidak dapat meneruskan pengajian atau terpaksa menangguhkan pengajian akibat pandemik COVID-19 diajukan Akmal Nasrullah Mohd Nasir (PH-Johor Bahru) kepada Menteri Pengajian Tinggi.

Selesai sesi itu, persidangan Dewan Rakyat diteruskan dengan sesi pembentangan bacaan kali pertama bagi Rang Undang-undang Kanun Keseksaan (Pindaan) 2022 diikuti Rang Undang-undang Kanun Tatacara Jenayah (Pindaan) (No 2) 2022.

Persidangan Dewan Rakyat kali ini berlangsung selama 12 hari bermula 18 Julai lepas. – Bernama